Veljko Milanković i Mladen Bratić neće dobiti ulice\nMinistarstvo protiv "Vukova s Vučjaka"\nInicijativa nevladinih organizacija Građanska Vojvodina zatražila od predsednika Srbije da reaguje i spreči promenu naziva ulica. Ministarstvo za državnu upravu i lokalnu samoupravu saopštilo da nije dalo saglasnost\nInicijativa nevladinih organizacija Građanska Vojvodina zatražila je juče, uoči isteka toka, od predsednika Srbije Borisa Tadića da spreči da Novi Sad dobije ulice Veljka Milankovića i Mladena Bratića.\nPodsetimo, odluka koju je Skupština grada donela 3. aprila da se dve ulice u vojvođanskoj prestonici nazovu po imenima učesnika ratova na bivšoj teritoriji SFRJ Vlajka Milankovića, komandanta paravojne formacije "Vukovi sa Vučjaka" i Mladena Bratića, generala JNA i komandanta novosadskog korpusa, koji je učestvovao na vukovarskom ratištu, odmah je uzburkala strasti kako među političkim strankama i nevladinim organizacijama, tako i među samim građanima.\nMeđutim, Ministarstvo za državnu upravu i lokalnu saopštilo je juče da nije dalo saglasnost Skupštini grada Novog Sada da se dve ulice u glavnom gradu pokrajine nazovu po Mladenu Bratiću i Veljku Milankoviću. U saopštenju, koje je potpisao ministar Milan Marković, navodi se da je Ministarstvo o svojoj odluci obavestilo Skupštinu grada Novog Sada pre tri dana, 29. maja ove godine.\nU pismu Tadiću, Građanska Vojvodina je navela da je tri puta zahtevala od Ministarstva za državnu upravu i lokalnu samoupravu da odbije davanje saglasnosti na "skandaloznu odluku Skupštine grada Novog Sada" o imenovanju ulica. U pismu se ističe da uskoro ističe rok od 60 dana, koliko Ministarstvo ima da odbije akte lokalne samouprave o nazivima ulica, trgova i drugih delova naseljenih mesta, a još nema odgovora od ministra Milana Markovića.\nVojvođanske NVO navode da će se u slučaju da istekne taj rok, automatski smatrati da je data saglasnost na akt lokalne samouprave, kao i da će, ukoliko ta odluka bude verifikovana "ćutanjem administracije", to biti velika uvreda za građane Novog Sada.\n"Ta odluka je takođe u potpunoj suprotnosti sa namerama Srbije da nastavi evropske integracije, u suprotnosti je sa evropskim vrednostima kojima Srbija, bar zvanično, teži", piše u pismu Tadiću.\nGrađanska Vojvodina je juče uputila i pismo ministru Markoviću, u kojem navodi da će ukoliko odluka Skupštine grada postane pravosnažna "smatrati da lično ministar za to snosi odgovornost, jer je bio javno upoznat sa tim da je potrebno hitno reagovati".\nMarkovićev prethodnik Zoran Lončar je ranije obavestio Građansku Vojvodinu da je Ministarstvo zatražilo od Skupštine Novog Sada izjašnjenje u vezi sa tom inicijativom za promenu naziva ulica. Lončar je tada naveo i da će Ministarstvo za državnu upravu, po dobijanju izjašnjenja, postupiti u skladu sa svojim ovlašćenjem.\nInicijativu nevladinih organizacija Građanska Vojvodina čine Centar za regionalizam (Novi Sad), Građanski fond Panonija (Novi Sad), Nezavisno društvo novinara Vojvodine, Helsinški odbor za ljudska prava u Srbiji, kancelarija u Novom Sadu i NVO Otvoreni licej (Sombor)\nN. Ćaćić (Sina)\nEmil Fejzulahi nudi rešenje za lečenje žitelja Stare Pazove\nVojvođanske vaspitačice dobile svoju himnu\nKikinđani internetom naručuju izvode iz matične knjige


I dalje bez dogovora u FBiH o izmeni Izbornog zakon\nRTV\t09.06.2018 17:33\nUprkos optimizmu nakon prošlog sastanka, lideri vodećih političkih partija u Federaciji BiH ni danas nisu postigli saglasnost o izmenama Izbornog zakona BiH, a odgovornim za to smatraju HDZ BiH, Dragana Čovića.\n"Na prošloj sesiji se činilo da smo blizu rešenja, ali nismo danas uspeli. Ko je tome kriv, neću govoriti, neću govoriti detalje. Zadržali smo mogućnost da se u nastavku razgovora dogovorimo. Ništa od toga ne mogu više da kažem", rekao je lider SDA Bakir Izetbegović.\nNije želio komentarisati zaključke PIK-a.\nPredsednik SDP BiH, Nermin Nikšić, međutim, kaže da on ni nakon rošle sesije nije bio optimista.\n"Trebamo zadržati dignitet razgovora, da se sučeljavaju argumenti i da dođemo do rešenja. Nije bilo ništa sporno što nije bilo ranije. Govori se o tome da li treba primenjivati federalni Ustav i priču o najmanje jednom predstavniku konstitutivnog naroda iz kantonalne skupštine ili neki drugi pristup", kazao je Nikšić.\nZamenica predsedika HDZ-a BiH, Bojana Krišto je, kako prenose banjalučke Nezavisne novine, kazala je da je suština da nema dogovora jer se ne poštuju principi odluke Ustavnog suda jer se insistira na popisu 1991. godine, na ustavnim odredbama koje su u ovom trenutku sporne i podneli smo zahtev za ocenu ustavnosti pred Ustavnim sudom BiH u odnosu na ustav BiH.\n"Nema legitimnog predstavljanja ako se koristi popis iz 1991. godine i nema jedan iz svake županije. Mora biti proporcionalno zastupljena konstitutivnost naroda u odnosu na ukupan broj tog naroda u FBiH. To je rekao i Ustavni sud, a na tome ćemo insistirati. Ako do rešenja dođemo. Ako ne, Bože moj. Svi imamo odgovornost", kazala je Krišto.\nIstakla je da je privremeno rešenje - privremeno, ali da se mora poštivati odluka koja govori o legitimnom predstavljanju u svim administrativnim jedinicama.\nZlatko Miletić, generalni sekretar DF-a, kazao je da dogovora nije bilo jer HDZ BiH ne želi da približi stavove kada je u pitanju "ad-hoc" rešenje izmena Izbornog zakona BiH.


Gaming (Igrice) + virtualna stvarnost u kompanijama - PDA International Inc\nGaming (Igrice) + virtualna stvarnost u kompanijama\nMilenijalci su odrastali uporedo sa razvojem novih tehnologija koje su vremenom postale deo našeg svakodnevnog života. Upravo ovaj tehnološki razvoj privlači pažnju regrutera i menadžera za ljudske resurse, nesumnjivo ih primoravajući da koriste ove trendove u korist svojih organizacija.\nSa jedne strane, igranje igrica (gaming) je uvek bilo smatrano rekreacijom, ali u kontekstu buma virtuelne stvarnosti, veštačke inteligencije i principa Big Data, počelo se povezivati sa erom tehnološke transformacije.\nSa druge strane, virtuelna stvarnost, koja omogućava protok informacija kroz igre, počela je kao koncept ograničen na naučnu fantastiku, sve dok grupa naučnika, pronalazača i futurista nije počela da pronalazi ideje i testira održive modele. Virtualna stvarnost nam omogućava da stvorimo okruženje gotovo identično stvarnosti. Štaviše, dolaskom interneta stvari (Internet of Things), organizacije su u stanju da podele svoje znanje, osiguravajući da se podaci ne izgube u budućnosti.\nKombinovanje igrica i virtuelne stvarnosti dovodi do neviđenih mogućnosti, uzdižući digitalne prakse na potpuno novi nivo stvarajući virtualno okruženje koje pruža “pseudo-stvarna” iskustva. Takođe je važno istaći da virtualna stvarnost može pomoći da se minimizira nepotreban rizik timskih praksi, otkrivajući nove potencijalne scenarije koje treba uzeti u obzir.\nSada je idealno vreme da iskoristite prednosti novih tehnologija i postignete veću posvećenost ili angažovanje vaših zaposlenih, povećate nivo sticanja znanja i zadržavanja znanja, olakšate razvoj veština, smanjite rizike u radu i učinite organizacijske procese privlačnijim.\nKompanije sa ženskim rukovodstvom su inkluzivnije\nRazgovor o postignućima i plan karijere


Prekinut derbi Brazila i Argentine, na teren upali zdravstveni radnici zbog korone VIDEO ⋆ olovka.info\nNaslovna\tSportFudbal\tPrekinut derbi Brazila i Argentine, na teren upali zdravstveni radnici zbog korone VIDEO\nZdravo MisterNo 06/09/2021\nNaime, na terenu su se pojavili zvaničnici koji su praktično istjerali s terena Argentince, a meč je uskoro i zvanično prekinut.\nZvaničnici iz Brazila su ušli na teren s namjerom da odstrane četvoricu Argentinaca koji su stigli iz Engleske na ovaj meč.\nPrema važećim pravilima za suzbijanje virusa u Brazilu, svi koji dolaze iz Velike Britanije moraju odmah u dvosedmični karantin.\nBrazilski fudbaleri su jedno vrijeme ostali na terenu gdje su razgovarali sa zvaničnicima, dok su Argentinci odmah otišli u svlačionicu.\nfudbalska reprezentacija argentinefudbalska reprezentacija brazila\n7 razloga zbog kojih imate loš san


08/07/2019 - podunavlje.info\nPrevrnula se cisterna sa „gasom za smejanje“ na putu za Kovin\nSMEDEREVO, 8. jul 2019 – Nešto pre 18 sati na putu Smederevo – Kovin, nedaleko hotela „Hamburg“, oko 200 metara od mosta ka Lipskoj rampi, sa puta je sleteo kamion-cisterna pančevačkih registarskih oznaka. Cisternom je prevožen azot suboksid, nezapaljiv gas bez boje, ukusa, sladunjavog mirisa, koji se inače koristi kao anestetik, ali i propelant – gas „koji gura“, u prehrambenoj…\nGas za smejanje, Kamion-cisterna, saobraćajna nesrećaLeave a comment\nPosle dvogodišnje pauze ponovo Memorijalni turnir „Jaza-Kaci“\nRADINAC, 8. jul 2019 – Memorijalni turnir u malom fudbalu „Jaza-Kaci“ ipak će imati 25. jubilarno izdanje; posle dvogodišnje pauze Radinac će od narednog vikenda opet biti domaćin jednom od turnira sa najdužom tradicijom u ovom kraju. Do sada se prijavilo 16 ekipa, očekuje se da ih bude još do izvlačenja parova, koje je zakazano za petak, 12. jul, u…\nMemorijalni turnir u malom fudbalu „Jaza-Kaci“, RadinacLeave a comment\nSada je i zvanično – putarina skuplja za 12 posto\n8. jul 2019 – Skupština Srbije usvojila je danas izmene Zakona o naknadama za korišćenje javnih dobara kojima se cena putarine u Srbiji povećava za 12 odsto. Objašnjenje glasi da se „cena putarine povećava kako bi mogla da se održi dalja izgradnja i održavanje puteva“, a i „delimično se postiže usklađivanje sa direktivom Evropske unije koja propisuje da putarina treba…\nSkupština SrbijeLeave a comment\n8. jul 2019 – Program Swiss PRO objavio je javni poziv za podršku jedinicama lokalne samouprave u unapređenju elektronske uprave i pružanju elektronskih usluga. Vlada Švajcarske će kroz ovaj poziv sa 350.000 evra podržati do 40 lokalnih samouprava, a pravo učešća na javnom pozivu koji je otvoren do 19. avgusta 2019. godine ima 96 gradova i opština u programu, među…\neUprava, Konkurs, Swiss PROLeave a comment\nSMEDEREVO, 8. jul 2019 — Planinarsko društvo Bukulja iz Aranđelovca organizovalo je proteklog vikenda akciju stazama Bukulјe i Venčaca, a među 342 planinara koji su učestvovali bila su i 34 člana PSK Čelik. Na startu su se planinari podelili u dve grupe; na one koji su hteli veći izazov i krenuli na dužu stazu od 22 km, i drugu grupu…\nOrijentiring kampLeave a comment\nKOVIN, 8. jul 2019 – Za ovaj ponedeljak planirano je prskanje protiv komaraca na teritoriji opštine Kovin, naravno ukoliko to vremenske prilike dozvole. Reč je o tretmanu suzbijanja odraslih formi iz vazduha, a trebalo bi da bude obavljen od 19 časova. U svakom slučaju, iz nadležne službe Opštinske uprave Kovin obavestili su stanovništvo i udruženja pčelara da će preduzeće Eko-Dez…\nKomarci, Suzbijanje odraslih formiLeave a comment\n02/12/2021, 11:21 am


Alo optužio Novu da je prenela dezinformaciju, a i sam ju je preneo - FakeNews Tragač\nPortal Alo preneo je informacije iz teksta Nove S o odlasku predsednika Srbije Aleksandra Vučića na Gazivode, a pri saznanju da ova vest datira iz 2018. godine Alo je svoj tekst izbrisao i napisao novi u kojem konstatuje da je ovu dezinformaciju plasirao Dragan Đilas.\nZastarelu vest iz 2018. godine, koja prenosi reči predsednika Srbije Aleksandra Vučića da će tokom posete Kosovu i Metohiji otići na jezero Gazivode, objavio je portal Nova S, a ubrzo su tekst preuzeli i portali Sputnik, Espreso, Kurir, Republika, Direktno i Alo.\nPosle saopštenja portala Nova S u kojem čitaoce obaveštava o svojoj greški, ali i teksta portala B92 koji je prvi pisao o autentičnosti prenetih informacija, svi gorenavedeni portali su izbrisali svoje tekstove. Nedugo nakon što je povukao preneti tekst, portal Alo objavljuje novi sa naslovom: „OPET ŠIRE LAŽNE VESTI! Đilasov opskurni portal nova.rs izmislio Vučićevu izjavu, pa je obrisao”.\nAlo uklonjen tekst portala Nova S opisuje kao „vest čija je sadržina izmišljena” i pridodaje da je to „manir dela opozicije koju predvodi Dragan Đilas u čemu im svesrdno pomažu i tajkunski mediji“. Kao izvore koji su preneli dezinformaciju navode Nova S, Sputnik i predsednika pokreta Dveri Boška Obradovića, ali ne i ostale portale, među kojima i sopstveni.\nPortali Nova S i Sputnik jedini su objavili saopštenje u kojem se objašnjava da je napravljena greška i da je sporni tekst uklonjen sa sajta. Ostali portali, koje u svojim analizama ne pominju B92, Alo i Informer, izbrisali su sporni tekst i ostali nemi.\nAlo Direktno Espreso Kurir Srpski telegraf


On je i pre početka sezone planirao da ne uzme učešće u Meksiku, a razlog za to je što se datum poklapao sa rođenjem njegovog prvog deteta. Sada ga nećemo videtu u WRC-u sve do relija u Argentini.\nOstberg je povodom toga izjavio: "Ova odluka je došla pre nekoliko dana, kada nije bilo garantovano da ću na vreme da dobijem odgovarajuće ogibljenje za asfalt za moj automobil, kako bih imao vremena za testiranje. Nema nikakve potrebe da vozim reli sa netestiranim delovima. Dakle, ja ću uživati nekoliko nedelja u ekstra "tata odsustvu" pre relija u Argentini. Radujem se nastupu u Argentini sledećeg meseca i planiram test na šljunku u Evropi i eventualno jednodnevni test na argentinskim putevima pre početka relija."\nTo što je ''privatnik'' omogućava Ostbergu da testira svoj automobil van Evrope pre Argentine. Ostberg je odvezao automobil u Norvešku prošle nedelje, gde je radio na diferencijalu i vešanju.\nOn je dodao: "Sneg i led nisu nešto što je realno da se očekuje u ostataku sezone, ali bilo je mnogo stvari koje mi nismo mogli testirati u Švedskoj, zbog kašnjenja u isporuci automobila i generalno, suviše smo malo imali vremena za testiranje pre relija. Nakon nekoliko dana testiranja u Norveškoj, već osećam da smo napravili velike korake u podešavanju automobila."


Partizan - Pojačanja čekaju ponedeljak - Sportske.net\nPartizan - Pojačanja čekaju ponedeljak\nVicešampiona Srbije za tačno deset dana očekuje prvi takmičarski meč u sezoni 2014/2015 a pojačanjima za sada nema ni traga ni glasa. Za vikend ih sigurno neće biti a trener Nikolić ne krije da se ulazi u trku sa vremenom.\nFudbalski klub Partizan "nenadano" je dobio priliku da se sedmu godinu za redom bori za mesto u grupnoj fazi Lige šampiona. Uprkos činjenici da je do prvog takmičarskog meča ostalo tačno deset dana, crno-beli pripreme sprovode bez novih lica što polako postaje problem.\nVeć na početku prelaznog roka Marko Nikolić je javno priznao ko su Partizanove mete ali se ispostavilo da niko od navedenih neće pojačati crno-bele. Marko Lomić produžio je za Rusiju, Tubić više nije opcija, baš kao ni Alivodić, a samo je u igri ostao još Abubakar Oumaru.\nOd pre dva dana kao potencijalno pojačanje figurira i štoper Branko Ilič ali pregovori sa Slovencem nisu dali rezultata do petka uveče pa Marko Nikolić ističe da če eventualna promocija prvog pojačanja biti odložena za narednu nedelju.\n"Od potpisa nema ništa, moraćemo to da prolongiramo za posle vikenda. Nisam srećan što prolaze dani priprema ali nećemo odustati od onoga što sam rekao na početku priprema. Znamo šta Partizanu treba, treba nam kvalitet i talentovani mladi igrači a to je najteže dovesti" izjavio je Nikolić posle prijateljskog susreta sa Petrolulom.\nIako poziva na strpljenje, Nikolić je i sam priznao da će pojačanje morati da bude angažovano što pre jer je vremena sve manje i manje.\n"Siguran sam da ćemo ući u neku realizaciju, što pre, to bolje jer sada već nemamo vremena i moramo da budemo brzi" zaključio je Nikolić.\nPored aktuelne priče o pojačanjima i dalje se govori o mogućnosti da Danko Lazović napusti Humsku ali je i taj deo prelaznog roka za sada neizvestan.\nPosle svega, ostaje konstatacija da su u Humskoj izgubili još jednu nedelju a jedina pozitivna okolnost u čitavoj priči je to što prvi rival u kvalifikacijama za LŠ mora da bude savladan sa postojećim kadrom i eventualni izostanak pojačanja ne sme da bude nikakav izgovor.


Svetska bitka u Meksiku: Tramp im tamniči decu, a oni viču: „Evo, stiže Putin!“ - Sputnjik Srbija\n23:45 12 Jun 2021\n18:03 01.07.2018 (osveženo 09:04 02.07.2018) Preuzmite kraći link\nAnkete kažu da najviše šansi, čak 50 odsto, da postane predsednik ima levičar, populista Andres Manuel Lopez Obrador, bivši gradonačelnik Sijudad de Meksika.\nPredsednički kandidati; favorit Lopez Obrador, kandidat vladajuće Institucionalne revolucionarne stranke Hose Antonio Meade i Rikardo Anaja, kandidat Nacionalne stranke.\nOn predlaže novu strategiju u borbi protiv korupcije, a širenjem socijalnih programa namerava da demotiviše ljude da se pridružuju kriminalnim bandama.\nKriminal je najveći problem zemlje u kojoj živi više od 125 miliona ljudi. Prošle godine u Meksiku je u različitim obračunima ubijeno više od 25 hiljada ljudi.\nSurova, kao život na ulicama Meksika, bila je i predizborna kampanja tokom koje je, kako navode agencije, ubijeno čak 133 kandidata na ovim izborima.\nProf. dr Dušan Vasić, profesor Fakulteta za poslovne studije i pravo, bivši ambasador SR Jugoslavije u Meksiku, za Sputnjik kaže da je Obrador najpopularniji kandidat jer već treći put izlazi na izbore. Uspeo je zagovarajući političkoj liniju kojoj trenutna situaciji u svetu, a posebno u SAD, daje vetar u leđa, objašnjava Vasić.\nMeksiko bira predsednika, moguća velika promena\n„Politika da se više okreće narodu, najsiromašnijim, da pogađa šta najviše boli Meksikance, opšta nesigurnost, siromaštvo, korupcija izuzetnih razmera u koju je uključena vladajuća stranka, pa čak i supruga sadašnjeg predsednika koja je učesnik krupne afere, čak i one koji su bili protivnici Obradora tera da ga gledaju na drugi način. On se nije mnogo promenio, ostao je stamen u stavovima, nije se obogatio, nije zloupotrebio položaj, imao je grešaka u upravljanju gradom od 20 miliona stanovnika, kao da je upravljao sa tri Srbije, ali sadašnja vladajuća garnitura mu svojim propustima daje indirektnu podršku“, kaže naš sagovornik.\nIako je u Meksiku vrlo lako zaigrati na antiameričku kartu, jer većina stanovnika trpi posledice ekonomske prednosti koju Amerika uživa kao razvijenija zemlja u tom delu kontinenta i sveta, interesantno je da nijedan od kandidata u tri javne debate koje su održane nijednom rečju nije uputio kritiku na račun Amerike i Trampa. Iako su svet obišle stravične slike i plač dece meksičkih imigranata zatvorene u kaveze, niko čak nije ni pomenuo zid, kaže Vasić.\n„Oni se vrlo oprezno odnose prema tome. Sadašnji predsednik Penja Nijeto dva puta je bio blizu dogovora, tražio je od Trampa da revidira svoj stav prema Meksiku i tom zidu, jer je američki predsednik rekao da će naterati Meksiko da svojim parama plati taj zid. Blizu dogovora bili su početkom ove godine, Nijeto je mislio da će ubediti Trampa da javno kaže da je odustao od toga da naplati Meksikancima i da će tako dobiti poen za svog kandidata, ali nije uspeo da ubedi predsednika Amerike. Svi kandidati drže se pomalo neutralno u odnosu na SAD, ne želeći da zaoštravaju situaciju“, objašnjava Vasić.\nObjavljeni snimci uznemirili Ameriku: Deca odvojena od roditelja plaču u kavezima\nTrampova administracija nedavno je uvela tarife na uvoz čelika i aluminijuma iz Evropske unije, Kanade i Meksika, što je težak udarac za tu zemlju, ali i mogući povod za trgovinski rat. Međutim, Vasić kaže da izbori teško da mogu značajnije da utiču na situaciju i pritiske SAD na zemlje Latinske Amerike, zato što su pregovori o izmenama Sporazuma o slobodnoj trgovini između SAD, Kanade i Meksika pokazali prve znake postizanja izvesne saglasnosti.\n„Nijedna strana ne želi da raskine taj ugovor, bez obzira na krupne reči i teške pretnje Donalda Trampa. Meksiko i Kanada spremni su za novu situaciju, alternativa je da nastave da poštuju taj sporazum, ali da nađu zamenu za ono gde Amerika može da ih izneveri. Duga opcija o kojoj Meksiko razmišlja, ako ugovor prestane da važi, jeste plan B po kome bi Meksiko u roku od tri meseca mogao da se prorijentiše na saradnju sa Kinom i Azijsko-pacifičkim delom planete, pre svega Australijom, Novim Zelandom i zemljama okruženja“, kaže Vasić.\nVlada SAD izrazila je zabrinutost zbog toga što Kremlj, navodno, koristi sajber alatke da bi plasirao propagandu i dezinformacije i tako uticao na izbore u Meksiku. Naš sagovornik kaže da se na Rusiju nisu pozivali samo američki političari. I sami kandidati koristili su u kampanji ime predsednika Putina, kaže Vasić.\nProf. dr Dušan Vasić, profesor Fakulteta za poslovne studije i pravo, bivši ambasador SR Jugoslavije u Meksiku\n„Nastojeći da dezavuišu Obradora Lopeza, služili su se formulacijama: ‚Putin je stigao‘, ’Evo ga, naš Putin‘, ali daleko od toga da Rusija ima tako veliki uticaj. On je prilično mali i u ekonomskom i u političkom smislu, ali ono što karakteriše meksički narod, naciju, jeste sposobnost da prepoznaju šta je velika propaganda, šta je velika laž, a šta istina. Jasno im je i šta se dešavalo u našoj zemlji sa raspadom Jugoslavije, razgovarao sam o tome sa običnim svetom, svi su dobro znali ko je koga napao i kakve su te optužbe, Meksiko je prošao tužnu istoriju sa takvim optužbama. Šezdeset odsto njihove teritorije sada je deo teritorije SAD“, podseća sagovornik Sputnjika.\nInteresantno je da su u Meksiku prvi put formirane predizborne koalicije, a pojedini kandidati, da bi mogli da učestvuju, prijavili su se kao transrodne osobe. Pravo glasa na ovim izborima ima 89 miliona ljudi, izlaznost na prošlim izborima bila je čak 62 odsto, a nikad nije pala ispod 55 procenata.\ntrgovinski sporazum, predizborna kampanja, odgovor, zid, korupcija, izbori, predsednik, kriminal, imigranti, Lopez Obrador, Dušan Vasić, Vladimir Putin, Meksiko, Kina


Britanija: Znatno porasla potreba za pomoći u hrani\nVodeća britanska humanitarna organizacija objavila je danas da je "šokantno" porastao broj porodica koje dobijaju pomoć u hrani dok se bore da izađu na kraj s niskim prihodima, porastom troškova života i smanjenjem izdvajanja za socijalnu zaštitu.\n"Trasel Trast" (Trussel Trust), hrišćanska organizacija koja drži skladišta hrane širom Velike Britanije, saopštila je da je godišnji broj korisnika njene pomoći skočio sa 347.000 na 913.000.\n"Najviše zabrinjava to što je ova cifra (913.000) tek vrh ledenog brega siromaštva u hrani u Ujedinjenom Kraljevstu", rekao je predsednik organizacije Kris Mould u saopštenju.\n"U taj broj ne računaju oni koji su dobili pomoć drugih organizacija, oni koji žive u gradovima gde nema 'banki hrane', ljudi koji se stide da traže pomoć ili veliki broj ljudi koji jednostavno jedu manje i kupuju najjeftiniju hranu", rekao je on.\nKrtičari međutim tvrde da je to povećanje posledica znatnog povećanja aktivnosti te organizacije, i njene pogrešne računice.\nGrupe za pomoć i crkvene organizacije navode da je pritisak na siromašne porastao od kada je britanska vlada, izabrana 2010, znatno smanjila državne rashode i povećala poreze da bi umanjila javni dug.


Spuštena zavesa na peti Međunarodni turnir "Zaječar 2021"\nSpuštena zavesa na peti Međunarodni turnir “Zaječar 2021”\nU Zaječaru je završen 5. Međunarodni turnir “Zaječar 2021” u fudbalu za decu uzrasta od 7 do 12 godina.\nSjajna fudbalska priča na Кraljevici stigla je do svog ovogodišnjeg kraja, a kada na jednom mestu okupite više od 60 ekipa iz šest uzrasnih kategorija, onda to znači da ste uspeli. Dva dana vrhunskog fudbala, najbolje što fudbal u mlađim kategorijama uzrasta od 7 do 12 godina može da pruži, viđen je na gradskom stadionu u Zaječaru, prenosi glassporta.rs.\nNajmlađa generacija, ona koja je tek godinu dana zajedno i trenira, pokazala je da i u Zaječaru stasavaju kvalitetni fudbaleri. Mali fudbaleri “OFК 019”, igrači rođeni 2014. godine i mlađi, stigli su do titule, nakon pobede u finalu nad “Nacionalom” iz Niša rezultatom 2:0. Bronza ide za Negotin, pošto je “OFК Boban” istovetnim rezultatom nadigrao domaći “Timok”.\nNajbolji golman petog Međunarodnog turnira “Zaječar 2021” u ovoj generaciji je Dušan Janković iz “Nacionala”, najbolji igrač je Milan Ristić iz “OFК 019”, dok je najbolji strelac Đorđe Vasić iz negotinskog “Bobana”, koji je postigao osam golova.\nŠto se 2012. godišta tiče, viđena je apsolutna dominacija jednog tima. Od početka do kraja turnira u Zaječaru, “Timok” je rušio sve prepreke pred sobom i apsolutno zasluženo osvojio pobednički trofej.\nDomaći su nakon tri meča u grupi imali sedam bodova, a jedini remi zabeležili su protiv “Trgovačkog” iz Petrovca na Mlavi. U četvrtfinalu je nadigran gradski rival “OFК 019” sa 4:1, dok je u polufinalu deklasiran “Brodoremont” iz Кladova rezultatom” 5:0, da bi u finalu pala i odlična ekipa “Trgovačkog” sa 2:0.\nTreće mesto pripalo je ekipi “Brodoremonta”, koja je posle boljeg izvođenja penala slavila protiv niškog “Nacionala”.\nNajbolji akter turnira u konkurenciji igrača rođenih 201. godine stigao je iz redova “Timoka”, to je Aleksandar Popović, koji je pored nagrade za najboljeg igrača, kući poneo i trofej najboljeg strelca. Najbolji čuvar mreže je Andrija Miladinović iz “Trgovačkog”.\nU generaciji 2010. bilo je mnogo borbe i na kraju još jedan trijumf “OFК 019”, koji su u finalu slavili protiv “Timoka” sa minimalnih 1:0. Škola fudbala “Vuk” iz Paraćina je došla do bronzanog odličja posle pobede nad ekipom “Free kick” iz Niša rezultatom 3:0.\nPrvi strelac bio je Vojin Glišić iz paraćinskog “Vuka”, najbolji golman bio je Miloš Đorđević iz zaječarskog “Timoka”, dok je najbolji igrač Vasa Lazarević iz “OFК 019”.\nPre svečane ceremonije, viđena je još jedna sjajna koreografija i nastup članica Gimnastičkog kluba “Zaječar”.\nPraznik fudbala i budućnost najvažnije sporedne stvari u Srbiji u dva dana vrhunskog fudbala mlađih kategorija na Кraljevici. Doviđenja do sledeće godine i šestog po redu Međunarodnog fudbalskog turnira u organizaciji FК “Timok 1919”.\ndeca fudbal Međunarodni turnir Zaječar 2021 takmičenje turnir\n“Tehnomedia” organizuje turnir u PES-u\nVučić: Za rođenje prvog deteta pomoć od 5000 evra\nLetnje alergije koje stvaraju probleme najmlađima


Kakav predsednik Amerike bi odgovarao Moskvi - Sputnjik Srbija\n12:13 13.11.2020 Preuzmite kraći link\nRusija će pokazati poštovanje prema svakom izboru američkog naroda, ali bi Moskvi više imponovao predsednik Sjedinjenih Američkih Država koji bi želeo da oživi odnose sa Rusijom, izjavio je portparol Kremlja Dmitrij Peskov u intervjuu za „RT Rusija“.\n„To je rekao i sam predsednik Putin. Rekao je da to nije naša stvar. Pokazaćemo poštovanje prema svakom izboru američkog naroda. Radićemo sa svakim predsednikom kojeg budu izabrali sami Amerikanci. I, naravno, više bi nam imponovao predsednik koji želi nekako oživi naše bilateralne odnose“, objasnio je Peskov.\nOn je ponovo naglasio da se Rusija nikada nije mešala i da se neće mešati u unutrašnje poslove Sjedinjenih Američkim Državama, ali i da neće dozvoliti Americi da se meša u unutrašnje poslove Rusije.\nPeskov je podsetio da je bilo mnogo slučajeva mešanja Sjedinjenih Američkih Država u unutrašnje poslove Rusije. On je pomenuo američke procene nekih unutrašnjih procesa u Rusiji i kritika po pitanju održavanja izbora i oblasti ljudskih prava.\n„Sećate se da je i pre 2008. godine – tada je, po mom mišljenju, Generalno tužilaštvo direktno sastavljalo tabele transfera novca različitim organizacijama iz Sjedinjenih Američkih Država. Sećam se da je o ovome izveštavan predsednik. I zapravo smo većinu tih podataka učinili javnim“ rekao je portparol Kremlja, napominjući da je bilo dosta takvih primera.\nPeskov je naveo i da su nesuglasice, nastale tokom administracije Baraka Obame, dovele do trenutne degradacije odnosa sa Sjedinjenim Američkim Državama.\n„Predsednik se sastajao sa njim (Džozefom Bajdenom), ali ipak se uglavnom više sastajao sa njegovim tadašnjim šefom (Barakom Obamom), pa je dijalog ipak bio bliži sa Obamom. To nije bio lak dijalog, posebno poslednjih šest meseci boravka Obame na vlasti“, rekao je Peskov.\nPrimetio je da je „bilo puno nesuglasica koje su, verovatno, bile preteča degradacije koja se dogodila u našim odnosima za vreme Trampovog mandata“.\nČestitke novoizabranom predsedniku\nPortparol Kremlja je dodao da je predsednik Putin odlučio da sačeka zvanične rezultate predsedničkih izbora u SAD, a zatim da čestita pobedniku.\nNa pitanje da li to znači da Rusija time podržava Trampa, Peskov je odgovorio:\n„Ne, to je apsolutna pauza učtivosti. Ne govorimo ništa o izborima, ništa ne govorimo o trenutnoj situaciji. Čekamo da sami Amerikanci proglase izabranog predsednika, ne američki mediji, već sami Amerikanci“, precizirao je on.\nDmitrij Peskov, Rusija, izbori u SAD\n03/03 15:48 Stotine hiljada žitelja Istanbula tvrdi da su potomci Beograđana


GORIVO/Ministre Antiću, šta čekate!? Smanjite cenu goriva siromašnim građanima Srbije! – Balkanekspresrb.rs\nMinistre Antiću, koliko tačno novca odlazi u republički budžet iz svake litre goriva i kada mislite da iskoristite zakonsku mogućnost da te akcize, koje prelaze neverovatnih 50 odsto od ukupne cene litre goriva, umanjite?\nNalazimo se na dnu evropske lestvice po visini zarada, a po ceni dizela smo evropski „lideri“!? A reč je o gorivu koje se najviše koristi u poljoprivrednoj proizvodnji i transportu robe i direktno utiče na finalnu cenu mnogih proizvoda.\nŠta uopšte znači izjava ministra Antića da se „nada se da će u narednom periodu doći do pada cene nafte i njenih derivata, a ukoliko do toga ne dođe Vlada Srbije će razmotriti koje mere ima na raspolaganju“? Koga ministar Antić obmanjuje?\nLiga socijaldemokrata Vojvodine ima razumevanja za najavljene građanske proteste, a ministru bi bilo pametnije da konačno nešto konkretno preduzme.\nTakođe, direktor NIS-a Kiril Tjurdenjev je nedavno izjavio da ta kompanija uvozi dve trećine nafte koju troši. To znači da je jedna trećina nafte koja je u opticaju iz naše zemlje, iz vojvođanskih oranica.\nMogu li ruski partneri i „braća“ da se odreknu dela svoje zarade od naše nafte? Tim pre jer su, prema sopstvenom priznanju, prošle godine ostvarili 80 odsto veću neto dobit nego u 2016, odnosno 27 milijardi dinara, ili oko 200 miliona evra.\nPozivamo ministra da se probudi i prestane da štedi novac kompaniji sa većinskim ruskim vlasništvom na račun građana sopstvene zemlje.(Press LSV)♦


Sednica Saveta Bezbednosti UN o Kosovu 28. avgusta : Nadlanu.com\nSednica Saveta Bezbednosti UN o Kosovu 28. avgusta\nObjavljeno 30. jul 2013. / 08:52:46\nBan je u svom redovnom tromesečnom izveštaju, koji obuhvata period od 23. aprila do 15. jula, pozvao vlasti u Beogradu i Prištini da učine napor kako bi se utvrdila sudbina nestalih osoba i rasvetlili ratni zločini.\nU izveštaju u koji je Tanjug imao uvid, odaje se priznanje naporima u cilju normalizovanja odnosa izmedju Beograda i Prištine, ali se istovremeno ocenjuje da je za punu normalizaciju odnosa potrebno rešiti bolna pitanja nasledjena iz rata.\nPrioritet treba da bude rešavanje pitanja sudbine nestalih osoba i procesuiranje svih odgovornih za ratne zločine i druge zločine, naveo je Ban Ki mun i pozvao sve strane da udvostruče napore da bi se postigao napredak u tim oblastima.\nJoš uvek se 1726 osoba vodi kao nestalo, dodaje se u izveštaju.\nOdržana sednica Glavnog saveta: Predstavljeni su izveštaji…\nGeneralni sekretar UN ocenjuje da su međunarodna podrška svim stranama i međunarodno angažovanje na Kosovu i dalje od ključnog značaja.\nIstiče se i da je, sem operativne podrške u primeni sporazuma, veoma važno za medjunarodnu zajednicu ostane odlučna u procesu pomirenja i lečenju rana iz prošlosti.\nOcenjujući da je sada najveći izazov na Kosovu sprovodjenje sporazuma koji su u Briselu potpisali premijer Srbije Ivica Dačić i kosovski premijer Hašim Tači, Ban je pozvao sve medjunarodne organizacije na Kosovu da saradjuju sa civilnom misijom UN.


Raste optimizam članica Američke privredne komore - Ekonomija - Dnevni list Danas\nPočetna » Ekonomija » Raste optimizam članica Američke privredne komore\nM. O.13.05.2021. 09:30\nOvo pokazuje onlajn anketa u kojoj su učestvovalo 95 kompanija članica Amčama u drugoj polovini aprila ove godine. Nešto više od polovine ispitanih menadžera ovih kompanija (učestvovali su generalni, finansijski i izvršni direktori, kao i direktori za odnose sa javnošću) ocenilo je da je poslovanje u prvom tromesečju ove godine teklo prema planu.\nLošije poslovanje od plana prijavilo je 27,4 odsto, a lbolje nego planirano 21 odsto kompanija. Mada nije sasvim uporedivo, u oktobru prošle godine za potrebe izveštaja 8. prolazno vreme, 56 odsto članica Američke privredne komore je izrazilo očekivanje da će njihovo poslovanje rasti, 11 odsto je očekivalo da će se poslovanje smanjiti, a trećina nije očekivala nikakve promene.\nAko pogledamo rezultate aprilske ankete, vidimo da 66,2 odsto kompanija očekuje rast u odnosu na prošlu godinu odakle se vidi optimizam u pogledu ekonomske aktivnosti u 2021. Istovremeno je smanjen i procenat kompanija koje očekuju smanjenje aktivnosti (sa 11 na 7,4 odsto), a još i više procenat onih koji očekuju stagnaciju (sa 33 na 4,2 odsto).\nKada se radi o investicijama direktori članica Amčama, koje su uglavnom srednje i velike kompanije, su nešto oprezniji.\nNajviše njih, 25,26 odsto očekuje realizaciju istog nivoa investicija kao i u 2020. godini, dok po 22,1 odsto njih očekuje rast investicija u odnosu na 2020. odnosno na 2019. godini. Skoro 17 odsto ih pak očekuje smanjenje investicija u odnosu na prošlu godinu, dok blizu 10 odsto njih planira isti nivo ulaganja kao u pretkriznoj godini koju je inače obeležio visok nivo investicija.\nRecimo u oktobru prošle godine čak dve trećine članica Amčama je izrazilo očekivanje da će imati rast investicija, dok je trećina ocenila da će u ovoj godini njihove kompanije imati manje ulaganja nego prošle godine.\nS druge strane, kada se radi o zapošljavanju, očekivanja su znatno pozitivnija nego pre šest meseci. Tada je 30 odsto ispitanih reklo da će imati povećanje broja zaposlenih, njih 14 odsto smanjenje, a 56 odsto da neće menjati broj zaposlenih.\nU aprilu je ostao isti procenat kompanija koje niti će dodatno zapošljavati, niti će otpuštati, ali je zato povećan procenat kompanija koje su izjavile da će zaposliti nove ljude, na skoro 37 odsto, dok se broj kompanija koje će otpuštati smanjio na 6,3 odsto.\nNa kraju, glavna tema za kompanije svih veličina i u svim sektorima je zdravstveno stanje njihovih radnika. Dok su prošle godine gledale kako da obezbede da se njihovi zaposleni ne zaraze virusom, ove godine je pitanje kako obezbediti trajnu zaštitu od Kovida i to vakcinacijom.\nTako je 50,5 odsto kompanija ocenilo da njihovo poslovanje zavisi od broja vakcinisanih zaposlenih, dok je 35,8 odsto njih pak ocenilo da poslovanje ne zavisi od vakcinacije.\nTakođe, dve trećine kompanija je istaklo da kompanije treba da olakšaju vakcinaciju za sve koji to žele , dok 62 odsto njih smatra da kompanije treba da pomognu kod informisanja randika. Tek 18 odsto kompanija smatra da ne treba da se mešaju u pitanje vakcinacije svojih radnika jer je to lična odluka zaposlenog.\n* Izradu sadržaja podržala Ambasada SAD u okviru projekta “Ekonomska saradnja Srbije i SAD”. Stavovi izneti u tekstu su stavovi autora i nužno ne izražavaju stavove Vlade SAD.\nambasada SADAmerička privredna komoraekonomijaposlovanjeBeograd


100 godina vazduhoplovnih postera | CityMagazine\n100 godina vazduhoplovnih postera\nBritish Airways, najveća avio-kompanija Ujedinjenog Kraljevstva, objavila je jednu zanimljivu knjigu u kojoj se nalazi više od 200 postera iz sveta vazduhoplovstva. U pitanju je poduhvat Pola Džarvisa, dugogodišnjeg zaposlenog ove kompanije, koji je nalažost preminuo pre objavljivanja knjige.\nOn je u ovoj kompaniji radio čak 52 godine na raznim pozicijama, uključujući volontiranje na poziciji kustosa njihovog muzeja. U okviru toga je na sebe preuzeo i zadatak da sakupi vazduhoplovne postere u jednoj arhivi, kao spomenik zlatnom dobu avio-prevoza. Njegova predanost ovoj kompaniji nagrađena je tako što je jedan avion poneo njegovo ime. Pravi ljubitelji avijacije neće se pokajati ukoliko poruče ovu knjigu od 192 strane, a za sve vas donosimo izbor nekih od najinteresantnijih zastupljenih plakata.\nRetrospektiva vazduhoplovnih posteraOtvori galeriju\nOno kada naučna fantastika predvidi budućnost British Airways · posteri · retrospektiva · vazduhoplovstvo


Dominacija atletičara ČAAK na krosevima RTS-a - Ozonpress :: internet portal\nNa dva RTS krosa koji su 9. i 10 oktobra održani u Zaječaru i Požarevcu takmičari čačanskog Atletskog kluba ČAAK ostvarili su zapažen uspeh, što je ovaj klub svrstalo među najuspešnije klubove na ova dva takmičenja. Izuzetno loši vremenski uslovi, kiša i jak vetar, teška staza ali i činjenica da su u dva dana održana dva krosa nisu sprečili članove AK ČAAK da potvrde ovosezonske izuzetne rezultate. Na prvom krosu u Zaječaru već u prvoj trci devojčica pretškolskog uzrasta Đurđa Gajlović je najavila uspešan nastup atletskog kluba „Čaak“ osvajanjem I mesta.\nJovana Džambasević I mesto\nPrvi u svojim kategorijama su u Zaječaru bili i Jana Gajlović (2008), Jovana Džambasević (1997), Ognjen Nikolić (2003) i Bogdan Joković (1999). Srebrnu medalju za AK ČAAK osvojio je Đorđe Kovačević (2008), a bronzanu Iva Zelenović Iva (2006). Četvrta mesta u svojim kategorijama u Zaječaru su zabeležili Isidora Ilić (2005), Marjan Milovanović (2005) i Viktorija Mikić (2004), dok su peta mesta osvojili Sanja Đoković Sanja (2002) i Ilić Petar (2007). Anđela Gajlović (2005) je bila šesta, Marko Milovanović sedmi, a igor Milanović (2004) osmi.\nOgnjen Nikolić I mesto\nVeć sledećeg dana u subotu 10. oktobra članovi AK ČAAK nastupili su na RTS krosu u Požarevcu gde su potvrdili dominaciju sa takmičenja u Zaječaru. Ovoga puta zlatne medalje u svojim kategorijama pripale su Ognjenu Nikoliću (2003) i Bogdanu Jokoviću (1999), dok su treće mesto i bronzane medalje osvojili Jana Gajlović (2008) i Jovana Džambasević (1997). Četvrtoplasirani u svojim kategorijama na krosu u Požarevcu su bili Đurđa Gajlović (2009), Đorđe Kovačević (2008) i Marjan Milovanković (2005), dok su petim mestom morali da se zadovolje Iva Zelenović (2006) i Sanja Đoković (2002). Petar Ilić (2007) je bio šesti, dok su Isidora Ilić (2005), Marko Milanović (2004) Anđela Gajlović (2005) i Mikić Viktorija (2004) zauzeli deveto, a Igor Milanović (2002) dvanaesto mesto.\nBogdan Joković I mesto\nSeniori Borca pobednici Kupa Srbije


Iz Instagrama poručuju da više nisu aplikacija za deljenje fotografija | City Magazine\nIz Instagrama poručuju da više nisu aplikacija za deljenje fotografija\nS usponom TikToka, ostale društvene mreže na sve moguće načine pokušavaju da ostanu relevantne među mladim ljudima. Instagram tu nije nikakav izuzetak, zbog čega nas nimalo ne čudi da je Adam Moseri, izvršni direktor ove društvene mreže, nedavno izjavio da Instagram više nije aplikacija za deljenje fotografija.\nU videu objavljenom na njegovom Tviteru, on je rekao: „Naša istraživanja su potvrdila da se Instagram pretvorio u zajednicu ljudi koji koriste ovu aplikaciju radi gledanja zabavnog sadržaja, a ne samo radi deljenja svojih fotografija“. Moseri je priznao da su TikTok i Youtube veliki konkureti Instagramu na ovom polju, zbog čega su on i drugi ljudi iz kompanije odlučili da svoju energiju fokusiraju na unapređenje sledećih aspekata aplikacije: kreiranje sadržaja, objavljivanje video klipova, onlajn kupovina i razmena poruka.\nAko koristite Instagram, verovatno ste primetili da se na ovim stvarima već uveliko radi. Korisnici su još 2016. dobili priliku da objavljuju svoje video klipove preko funkcije Stories. Dve godine kasnije zaživeo je i IGTV, a odnedavno ljudi imaju priliku da koriste i Reels funkcionalnost.\nMoseri je istakao i da će se na Instagram feed-u sve više pojavljivati preporuke, nastale na bazi interesovanja korisnika, što predstavlja još jedno približavanje standardima koje su postavili Youtube i TikTok. On je takođe izjavio i da će sami korisnici imati opciju da izaberu teme koje ih zanimaju od ponuđenih.


Školice sporta za decu | Infostar\nInfostar» Svet informacija» Dečiji svet» Školice sporta za decu\nPitate se da li je vaše dete treba da krene u neku od školica sporta za decu? Možda mislite da je rano, ali deca se od malih nogu uče određenim veštinama i navikama, i spremni su za treninge. Uz pomoć školice sporta za decu, oni razvijaju ne samo kondiciju, već uče kako da postanu timski igrači ili odlučuju samostalno, izgrade poverenje i disciplinu, kao i samokontrolu u određenim momentima.\nTrebalo bi da sa detetom razgovarate o tome u koju školicu sporta želi da ide. Ukoliko je opredeljenje vašeg deteta, npr. fudbal, imamo pravu školicu za vas – STARS školica fudbala za decu. Ovde su treninzi fudbala za decu namenjeni uzrastu od 5-10 godina, te se kroz igru i druženje deca upoznaju sa osnovnim elementima i pravilima fudbalske igre.\nZaposleni u Stars školici fudbala za decu poštuju vaspitno-pedagoško-obrazovne metode, te uče decu i određenim radnim i životnim navikama i ponašanju. STARS školica obezbeđuje treninge fudbala za decu na tri lokacije u Beogradu – OŠ N.H. Siniša Nikolajević ( Vračar ), OŠ Milena Pavlović Barili ( Višnjička Banja ) i OŠ Isidora Sekulić ( Savski venac ). O vremenu treninga fudbala posetite Škola fudbala za decu STARS, kao i facebook stranicu https://www.facebook.com/skolafudbalastars/


Foto: Saga New Frontier Group / Promo\nSaga je kompanija koja od svog osnivanja predstavlja vesnika tehnoloških promena kojima je znatno unapređen kvalitet života svih građana naše zemlje. Tokom godina, a zahvaljujući znanjima i iskustvima koje je sticala, ova kompanija se pozicionirala kao lider na tržištu u domenu digitalne transformacije.\n"Mi čvrsto verujemo da, iako su tehnologije nešto što predstavlja osnovu našeg poslovanja, bez ljudi svet ne može da napreduje. Potencijalan strah od primene novih tehnologija proizilazi iz nedovoljno edukacije. Smatramo da je naša obaveza da podjednako radimo na učvršćivanju temelja svesti o značaju i primeni novih tehnologija, koliko radimo i na razvoju istih", govori nam Larisa Zdravković, direktor korporativnih poslova i komunikacije.\nKao kompanija koja je uvek išla u korak sa najsavremenijim tehnologijama i pratila inovacije na tržištu, Saga je razvila veliki broj jedinstvenih informacionih sistema i izvršila revolucionarni uticaj na funkcionisanje javnog sektora i finansijskih institucija. Saga je danas na jasnom putu osvajanja globalnog tržišta, plasiranjem sopstvenih softverskih rešenja, baziranih na primeni veštačke inteligencije, mašinskog učenja i ostalih savremenih alata.\n"Napredni CRM modeli, virtuelni asistenti, pametni gradovi, IoT, danas predstavljaju rešenja za sveopšte unapređenje funkcionisanja savremenog čoveka, zajednice, pa i kompanija. U tom smislu, naša strategija je nedvosmisleno usmerena ka daljem širenju na međunarodna tržišta, pogotovo što čvrsto verujemo da time pomažemo i zadržavanju naših mladih inženjera, koji danas u Srbiji mogu i već rade na mnogim tehnološkim rešenjima koja se primenjuju svugde u svetu", zaključuje Zdravković.


Vesti iz BCBP, Učešće civilnog društva u reformi sektora bezbednosti: lekcije iz Slovačke\nVaša lokacija / Beogradski centar za bezbednosnu politiku / Aktivnosti / Vesti iz BCBP / Učešće civilnog društva u reformi sektora ... /\nUčešće civilnog društva u reformi sektora bezbednosti: lekcije iz Slovačke\nNaučene lekcije iz reforme sektora bezbednosti u Slovačkoj, prioriteti tokom predsedavanja OEBS-om, njena sajber-bezbednost i borba protiv dezinformacija bile su neke od tema o kojima se razgovaralo tokom studijskog putovanja u Slovačku koje su organizovali Misija OEBS-a u Srbiji i GlobSec za organizacije civilnog društva koje se bave bezbednosnim temama u Srbiji od 10. do 14. juna 2019. godine.\nIstraživačica BCBP Jelena Pejić i stažistkinja Marina Radovanović bile su među predstavnicima civilnog društva koji su učestvovali u studijskom putovanju u Bratislavu. Program se sastojao od poseta slovačkom parlamentu, vladi i Ministarstvu spoljnih i evropskih poslova, kao i GlobSec-u i Višegradskom fondu.\n„Najzanimljivije su bile posete različitim parlamentarnim odborima koji su zaduženi za nadzor bezbednosti i spoljne politike. Postoji odbor za svaku od dve službe bezbednosti - jednu vojnu i jednu civilnu - sa predsednicima koji dolaze iz opozicije. Bilo je impresivno videti mlade, energične i komunikativne predsednike ovih odbora, koji su naglasili važnu ulogu civilnog društva u promovisanju reformi i održavanju demokratije,“ rekla je Pejić.\nStažistkinja BCBP Marina Radovanović takođe je ukazala na značaj uključivanja aktera civilnog društva u reformu sektora bezbednosti.\n„Najjači utisak su mi ostavili civilno društvo i vlast koji rade zajedno u zajedničkom interesu postizanja ciljeva reforme sektora bezbednosti. Suština uspešne reforme sektora bezbednosti je uključivanje svih zainteresovanih i stručnih aktera,” rekla je Radovanović.\nZa stažistkinju BCBP ova poseta je takođe bila važna prilika za učenje.\n„Poseta institucijama kao što su Parlament i Ministarstvo spoljnih i evropskih poslova, kao i sedište GlobSec-a omogućili su mi da vidim širu sliku i razumem dobre prakse reforme sektora bezbednosti u Slovačkoj“, istakla je Radovanović.\nU studijskoj poseti učestvovalo je 15 predstavnika civilnog društva iz različitih delova Srbije koji su aktivni u oblasti bezbednosti.\nPovezane teme:reforma sektora bezbednosti, Slovačka, civilno društvo, studijska poseta, OEBS, Jelena Pejić, stažiranje


Donacija ambasade Japana Centru za dnevni boravak djece sa smetnjama u razvoju – J.U. CENTAR ZA DNEVNI BORAVAK\nDonacija ambasade Japana Centru za dnevni boravak djece sa smetnjama u razvoju\nAmbasada Japana u Crnoj Gori dodijelila je donaciju Centru za dnevni boravak djece sa smetnjama u razvoju i odraslih lica sa invaliditetom u Prijestonici koja je podrazumijevala specijalno vozilo sa rampom vrijednosti34.408 eura.\nTokom svečanosti, gradonačelnik Aleksandar Bogdanović istakao je da će donacija u vidu specijalnog vozila dodatno osavremeniti i poboljšati rad te javne ustanove.\n-Iz tog razloga, novu donaciju Japana, ovog puta usmjerenu ka našem Dnevnom centru za djecu sa smetnjama i teškoćama u razvoju, prevashodno vidimo kao očuvanje jednog dobrog kontinuiteta – zahvaljujući kojem je naš grad dobio mnogo.\nUz pomenuto, želim naglasiti i važnost nabavke vozila koje će optimalno servisirati potrebe korisnika našeg Dnevnog centra – što će ujedno osavremeniti i poboljšati rad tog gradskog preduzeća – naglasio je on.


Vesti online / Sport / Fudbal / Portugal otpustio Karlosa Keiroša\nDobio otkaz - Karlos Keiroš\nPortugal je očajno startovao u kvalifikacijama za Evropsko prvenstvo 2012. godine osvojivši samo jedan bod iz uvodne dve utakmice protiv Kipra (4:4) i Norveške (0:1).\nTakođe, Keiroš je suspendovan na šest meseci zbog toga što je uoči Svetskog prvenstva u Južnoj Africi ometao rad anti-doping komisije.\n"Karlos Keiroš više nije selektor Portugala, a potragu za novim trenerom Savez kreće odmah u petak. Za sada, nema potencijalnih kandidata", saopšteno je na sajtu FS Portugala.\nKarlos Keiroš je preuzeo Portugal 2008. godine, i u međuvremenu je na 26 utakmica zabeležio 15 pobeda, osam remija i samo tri poraza.\nPrethodno, Karlos Keiroš je pet godina bio asistent menadžeru Mančester junajteda Aleksu Fergusonu.\nTokom trenerske karijere predvodio je još selekcije Japana i Ujedinjenih Arapskih Emirata.


Gradonačelnik Subotice Jene Maglai i član Gradskog veća zadužen za oblast privrede Nebojša Daraboš razgovarali su danas, u Zelenoj sali Gradske kuće, sa delegacijom kineskog grada Šaosinga koju je predvodio Vej Vej, sekretar Komunističke partije Šaosinga. Susretu sa predstavnicima ovoga grada iz primorske provincije Džeđang na istoku Narodne Republike Kine, sa kojim je 27. oktobra 2014. godine Subotica zaključila Memorandum o razvijanju odnosa prijateljske razmene, prisustvovao je Milorad Vasić, generalni direktor ATB „Sever” d.o.o., fabrike elektromotora i malih mašina koju je preuzeo vlasnik „Volong grupe” koji je takođe iz Šaosinga.\nTokom sastanka razgovaralo se o mogućnostima saradnje, pre svega u oblastima privrede i kulture, međusobnim posetama i uspostavljanju partnerskih odnosa koji mogu da se izgrade između Subotice i Šaosinga.\nSagovornici su se saglasili da se u cilju intenziviranja međusobne saradnje dalji kontakti održavaju na nivou Gradskog veća grada Subotice i Kancelarije za inostrane i prekomorske poslove opštinske uprave Šaosinga, kao i da se pripreme konkretni projekti i programi za oblasti u kojima bi ova saradnja trebalo da se realizuje.\nRazgovaralo se i o jačanju i razvijanju trgovinskih odnosa, s obzirom na to da je, kako je rečeno na sastanku, po istraživanjima tržišta koja su sproveli kineski stručnjaci za ovu oblast, Subotica dobra destinacija.\nVej Vej je pozvao gradonačelnika Jenea Maglaija da sa jednom delegacijom našeg grada u aprilu naredne godine poseti Šaosing i prisustvuje međunarodnoj konferenciji na kojoj će učestvovati oko četrdesetak partnerskih gradova. U okviru te manifestacije biće organizovan forum gradonačelnika, prezentacija investitora i sajam proizvoda.\nGradonačelnik Maglai je, uz zahvalnost na pozivu za učešće na međunarodnoj konferenciji, gostima iz Šaosinga predložio da jedna folklorna grupa iz toga grada 2016. godine učestvuje na Interetno festivalu koji se u našem gradu već godinama organizuje krajem avgusta.


U Republici Srpskoj potvrđena su još dva slučaja zaraženih od virusa korona, potvrđeno je iz Ministarstva zdravlja RS.\n– Radi se o jednom detetu i jednoj osobi mlađe životne dobi, koji su bili u bliskom kontaktu sa juče potvrđenim slučajem muškarca i njegove supruge, a koji su imali bliski kontakt sa osobom kod koje je potvrđen novi virus korona u Sloveniji. Oni se osećaju dobro, nalaze se u kućnoj izolaciji, a lekari Higijensko epidemiološke službe Doma zdravlja Banjaluka će pratiti njihovo zdravstveno stanje – navodi se u saopštenju, piše Srpskainfo.\nTrenutno je novim virusom korona zaraženo deset osoba u Republici Srpskoj. Dve osobe se nalaze na Klinici za infektivne bolesti u Univerzitetskom kliničkom centru Republike Srspke, a osam osoba se nalazi u kućnoj izolaciji. Svi pacijenti se osećaju dobro i nijedan nije vitalno ugrožen.\nSvi putnici koji dolaze iz područja gde su registrovani slučajevi pojave novog virusa korona moraju da se unutar 14 dana od dolaska u Republiku Srpsku telefonski jave nadležnom domu zdravlja.\nPutnici koji nemaju svog porodičnog doktora u Republici Srpskoj potrebno da se telefonom jave Institutu za javno zdravstvo Republike Srpske. Za sve informacije u vezi sa ovim pitanjima otvorena je besplatna telefonska linija 0800 50 555.


Šoć: Predstavnici Vlade otvoreni za razgovor o izmeni zakona\nPODGORICA – Prvi sastanak ekspertskih timova o Zakonu o slobodi veroispovesti protekao je u duhu otvorenog i iskrenog dijaloga, saopštio je danas Dragan Šoc, član tima Mitropolije crnogorsko-primorske, posle sastanka, navodeći da su predstavnici Vlade, kako je kazao, otvoreni za razgovor o izmenama zakona.\n„Dogovorili smo se da sledeći sastanak bude u narednu sredu, a da oni u međuvremenu daju komentar na naš predlog koji je podnet na prošlom sastanku i da daju kontra predloge“, rekao je Šoć posle sastanka koji je trajao četiri sata,.\nApeleju na građane da na litijama pokažu da podržavaju zahteve legitimne crkve.\nProblem je, istice Šoc, sam Zakon, a ne kako ga primeniti, prenela je RTCG.\nPrema njegovim rečima, dogovoreno je da sledeći sastanak bude u sredu.\n„I da oni u medhuvremenu daju komentar na predlog za izmene i dopune Zakona koji im je podnet na prethodnom sastanku. Očekujemo da daju ne samo svoj komentar, nego eventualne kontrapredloge na ovaj naš predlog“, dodao je Šoc.\nOn je kazao da je suština izmena koju su predložili da se članovi 62, 63 i 64 Zakona promene.\n„U smislu da, umjesto da se stvori pretpostavka državne svojine, stvar vrati u poredak koji postoji u Crnoj Gori, a to je da onaj ko osporava nečiju svojinu, ima mogucnost da to dokaže u redovnom prevnom postupku“, precizirao je Šoc.\nOn je apelovao na građane da, u meduvremenu, „svojom snagom i brojnošcu na sledećim litijama pokažu da i dalje podržavaju zahteve legitimne crkve“.\n„Verujem da će to doprineti da u sledećim razgovorima predstavnici Vlade shvate da problem nije u tome kako će se Zakon primeniti, nego u samom zakonu, i verujem da ce to dati konacno pozitivni rezultat“, rekao je Šoc.\nPredstavnici vladinog ekspertskog tima nisu davali izjave posle sastanka, koji je trajao više od četiri sata, ali se na tviteru oglasio potpredsednik Vlade Zoran Pažin.\n„Dijalog ekspertskih timova o Zakonu o slobodi veroispovijesti protekao je u duhu uvažavanja i otvorenosti za argumente druge strane“, naveo je Pažin, posle sastanka sa predstavnicim Mitropolije crnogorsko-primorske.\n„Argumenti koje smo čuli su stručni iako su međusobno suprotstvljeni, ali verujem da ima prostora da kroz strucnu argumentaciju dodemo do obostrano prihvatljivog rešenja“, poručio je Pažin i potvrdio da razgovore nastavljaju naredne sedmice.\nObračun dva penzionera iz Hrvatske u prodavnici zapalio…


Dodik: Potrebne oštrije mjere, u subotu o uvođenju vanrednog stanja\nOn je dodao da će uvođenje vanrednog stanja omogućiti da se brže donose potrebne mjere i zakoni\nČlan Predsjedništva BiH Milorad Dodik poručio je da je neophodno jačati provođenje do sada donesenih mjera u borbi protiv virusa korona, te najavio da će u subotu, 28. marta, biti održana sjednica Narodne skupštine RS radi uvođenja vanrednog stanja.\nOn je za RTRS naglasio da je RS na vrijeme počela sa oštrim mjerama, ali da to još ne znači da je uspjela u ovoj borbi jer epidemija ne staje, nego se širi zbog neodgovornih pojedinaca koji ignorišu apele.\nU RS-u je do sada virusom korona zaraženo 121 lice.\nPredsjednik Narodne skupštine Republike Srpske Nedeljko Čubrilović sazvao je za sutra sjednicu skupštinskog Kolegijuma za utvrđivanje prijedloga dnevnog reda i termina održavanja posebne sjednice NSRS.\nNa osnovu dogovora postignutog na sastanku koji je danas sazvala predsjednica Republike Srpske Željka Cvijanović, na posebnoj sjednici Narodne skupštine trebalo bi da, na zahtjev Vlade, bude proglašeno vanredno stanje na teritoriji RS zbog virusa korona.\nSastanku su prisustvovali predsjednik Narodne skupštine Republike Srpske Nedeljko Čubrilović, predsjednik Vlade Radovan Višković, predsjednik Ustavnog suda Džerard Selman, potpredsjednik Ustavnog suda Snežana Savić, ministar pravde Anton Kasipović i generalni sekretar Vlade RS Siniša Karan.


Za rafineriju – pare ili tužba – Semendria\nZa rafineriju – pare ili tužba\n04. jul 2012. DRUŠTVO – Izvor: FoNet – Gradonačelnica Smedereva Jasna Avramović saopštila je da će “Komiko oil”, ukoliko danas ne uplati 652 miliona dinara na ime zakupa zemljišta za izgradnju rafinerije, dobiti tužbu za raskid ugovora.\n“Pozvali smo predstavnike kompanije Komiko Oil dan pre isteka roka za uplatu i saslušali njihove argumente i planove. Rekli su da neće moći da uplate novac, ni u onom roku koji je dat opomenom, a koji ističe danas”, rekla je Avramović.\n“Postoji razumevanje za nastale probleme koje ima zakupac, svesni smo da su oni možda objektivni, ali ugovorna obaveza mora da se poštuje, moramo da se držimo ugovora koji je izglasala Skupština i od toga nećemo odustati”, izjavila je danas novinarima gradonačelnica Smedereva.\n“To znači da po isteku današnjeg roka, ukoliko ne uplate novac, Komiko Oil dobiće tužbu za raskid ugovora”, istakla je Avramović.\nOna je naglasila da o tome, da li ugovor ostaje na snazi u slučaju naknadne uplate, može da odlučuje isključivo Skupština grada Smedereva.\n“Ako bi do pokretanja parnice stigla uplata, svakako bio daljim koracima morali da pitamo onaj organ koji je doneo takvu odluku i odredio rok, a to je Skupština grada Smedereva. Nijedan funkcioner gradske uprave neće donositi nikakve odluke mimo odluke Skupštine. Prosto, poštovaćemo institucije ovoga grada”, naglasila je Avramović.\nOna je zaključila da novonastala situacija neće odložiti planiranu sednicu lokalnog parlamenta krajem meseca, na čijem dnevnom redu bi trebalo da se nađe i rebalans budžeta.\n« Smederevo ostaje i bez rafinerije?\n“Đavoli” prelaze u “Despote” »


Budućnost Bemax kreće sa kontrolnim mečevima, cilj plasman na finalni turnir – Reprezentacija.me\nBudućnost Bemax kreće sa kontrolnim mečevima, cilj plasman na finalni turnir\nBudućnost Bemax će u pripremnom periodu igrati sa Vrbasom (16. septembra), novosadskim ekipama Akademija (17. septembra) i 021 (18. septembar), kineskim Šangajem (20. septembar) i beogradskom ekipom Radivoj Korać (21. septembar).\n“Ambicije u novoj sezoni, sa novim stručnim štabom i podmlađenim timom, ostaju iste. Želimo da pojačamo angažovanje mlađih igračica, ne samo na utakmicama već i na treninzima. Cilj mi je da uključimo domaće mlađe igračice, kroz trening, da na njima napreduju i zasluže šansu na utakmicama. Mlade igračice moraju se adaptirati na veliki rad i činjenicu da ukoliko žele da napreduju moraju provesti mnogo vremena u sali i uložiti mnogo napora”, rekao je Radović i naglasio da mu je cilj da na kraju sezone svi, uključujući stručni štab i ekipu, budu bolji.\n“Imamo problema sa povredama – Patricija Bura se još nije oporavila od povrede, dok je Violeta Lazarević već 20 dana van treninga. To nas je dosta poremetilo, jer se radi o igračicama na poziciji pet”, dodao je Radović.\nDoskorašnja kapitenka Crvene zvezde, Aleksandra Katanić kazala je da joj se sviđa atmosfera u ekipi i uslovi u klubu.\n“Sala je sjajna, treneri i stručni štab takođe. Sve djevojke su nas prihvatile super, mlađe su i razumijemo se u igri i načinu igre. Igra će biti slična kao i u Crvenoj zvezdi, brza i agresivna. Vjerujem da će to i donijeti rezultat”, kazala je Katanić.\nNjena doskorašnja saigračica u Crvenoj zvezdi, Mina Đorđević kazala je da je Budućnost klub u kojem se dobro radi.\n“Sa novom dvoranom stvorili su sve uslove za rad. Tek poslije pripremnih utakmica vidjećemo gdje smo. Imaćemo dovoljno vremena da ispravimo greške i u sezonu uđemo kako treba”, kazala je Đorđević.\nTags: zkk buducnost bemaks


Telesno kažnjavanje dece i njihova zaštita - stanje u Srbiji - Mreža organizacija za decu Srbije\nTelesno kažnjavanje dece i njihova zaštita – stanje u Srbiji\nGlobalna inicijativa za zabranu svih oblika telesnog kažnjavanja dece u svetu je nedavno pripremila izveštaj o trenutnom stanju u oblasti – telesno kažnjavanje i zaštita dece od telesnog kažnjavanja u Srbiji.\nInicijativa zagovara zabranu svih vidova fizičkog kažnjavanja dece u svetu, u svim okruženjima u kojima deca odrastaju i borave, uključujući i porodično okruženje. Ova inicijativa vrši praćenje rada tela UN(1*) koja su nadležna za monitoring ostvarivanja ljudskih prava u državama članicama; pruža tehničku i stručnu podršku državama koje sprovode reforme zakonodavsta u oblasti zabrane kažnjavanja dece; izveštava o svakoj zemlji sveta (Individualcountryreport) o stanju u oblasti zakonske regulative koja se odnosi na zabranu telesnog kažnjavanja dece; prati izveštavanja tokom Univerzalnog periodičnog pregleda (UPR).\nPodržana je od strane UNESCA, UNICEF-a i mnogih drugih međunarodnih i nacionalnih organizacija. Mreža organizacija za decu Srbije je pristupila ovoj inicijativi i redovno prati izveštavanja ovog pokreta, a nedavno je naša mreža izveštena o trenutnom stanju u oblasti zaštite dece od telesnog kažnjavanja kroz Individualcountryreport for Serbia.\nU ovom izveštaju izdvojeno je da Komitet za prava deteta UN u svojim zaključnim zapažanjima (3. februar 2017.) na drugi i treći periodični izveštaj o sprovođenju Konvencije o pravima deteta u Srbiji pozdravlja informaciju koju je iznela delegacija Vlade Republike Srbije da će se do juna 2017. godine izmenama Porodičnog zakona zabraniti telesno kažnjavanje dece u svim okruženjima, uključujući i porodicu.\nKomitet za prava deteta izneo zaključna zapažanja u vezi sa Drugim i Trećim periodičnim izveštajem\nNadalje, Komitet izražava zabrinutost na činjenicu da je telesna kazna nad detetom i dalje široko prihvaćena u društvu kao metoda disciplinovanja. U svetlu Opšteg komentara broj 8 (2006) Komiteta za prava deteta, koji se odnosi na pravo deteta na zaštitu od telesnog kažnjavanja i drugih okrutnih i ponižavajućih postupaka prema njemu, Komitet za prava deteta se obraća državi članici da:\n1) Zakonskom regulativom eksplicitno zabrani telesno kažnjavanje dece u svim okruženjima;\n2) Osigura da se zabrana telesnog kažnjavanja efektivno prati i sprovodi u svim okruženjima;\n3) Promoviše i podiže svest društva o nenasilnim metodama vaspitanja deteta;\nVlada Republike Srbije je 2008. godine izrazila opredeljenost da će u svom zakonodavstvu uvesti zaštitu dece od svih oblika telesnog kažnjavanja, u svim okruženjima, uključujući i porodicu. Telesno ili fizičko kažnjavanje dece je bilo koje ponašanje usmereno ka deci u kojem se primenjuje fizička sila i postoji namera da se izazove određeni stepen bola i neugodnosti.Prema mišljenju Komiteta za prava deteta, svaki oblik telesnog kažnjavanja detetaizaziva štetu i nije primeren.\nTelesno kažnjavanje dece u Srbiji još uvek nije svuda zakonski eksplicitno regulisano\nU Srbiji, zakonom je zabranjeno telesno kažnjavanje dece u: školama; u pojedinim objektima (ne svim) koji obezbeđuju dnevni boravak dece (jaslice, vrtići, predškolske ustanove, produženi boravci, što je u okviru vaspitno-obrazovnog sistema) i ustanovama za izvršenje zavodske sankcije za dete koje je izvršilo krivično delo (kazneno-popravnim domovima i maloletničkom zatvoru). Međutim, zaštita dece od telesnog kažnjavanja u porodici, u pojedinim okruženjima gde se obezbeđuje dnevna briga dece (bebisiting (eng. childminding)) i na alternativnom smeštaju (institucijama za smeštaj dece i hraniteljskim porodicama) i dalje nije zakonom eksplicitno regulisana.\nPorodični zakon (2005) je napravio iskorak ka zabrani telesnog kažnjavanja zabranjujući roditeljima „upotrebu ponižavajućih postupaka i kazni koji vređaju ljudsko dostojanstvo deteta“. Mreža organizacija za decu Srbije (MODS) izražava nadu da će novi Porodični zakon, koji bi uskoro trebalo da stupi na snagu, eksplicitno zabraniti telesno kažnjavanje dece u porodici, te i da će se zakonskim aktima kojima se uređuje pitanje alternativnog staranja o deci isto učiniti.\nPrema podacima UNICEF-a iz 2014. godine, u Srbiji više od 40 odsto dece uzrasta 1-14 godina doživelo je nasilne metode kažnjavanja i vaspitanja od članova svoje porodice. Rezultati brojnih istraživanja u svetu, a koja su ispitivala postojanje veze između primene telesne kazne nad detetom i razvoja određenih obrazaca ponašanja i strukture ličnosti deteta, govore u prilog tome da primena telesne kazne utiče na njegov kognitivni, emocionalni i socijalni razvoj. Još značajnije od usvajanja zabrane telesnog kažnjavanja je i promovisanje odgovornog roditeljstva, sa nenasilnim metodama vaspitanja.\n(1*) Komiteta za prava deteta; Komiteta za prava osoba sa invaliditetom; Komiteta za borbu protiv torture; Komiteta za ljudska prava\nMeđunarodni dan deteta – MODS za kvalitetno obrazovanje za svako dete\nPrvi Rok kamp za devojčice – prilika koja se ne propušta


Crna Gora jača borbu protiv organizovanog kriminala, kaže Vlada\nBy Newsroom / Објављено на: July 19, 2019\nSavet za nacionalnu bezbednost, kojim je predsedavao predsednik Vlade i predsednik Saveta, Duško Marković, održao je danas sednicu kojoj je pored članova Saveta prisustvovao i direktor Uprave policije Veselin Veljović.\nSavet je usvojio poseban Izveštaj o rezultatima u borbi protiv organizovanog kriminala i korupcije koji je sačinila Uprava policije i konstatovao da je učinjen ozbiljan napredak u borbi protiv organizovanog kriminala na svim nivoima uz jačanje ukupnih institucionalnih kapaciteta svih organa bezbednosnog sektora.\nZaključeno je da poseban prioritet treba staviti na mere otkrivanja i sprečavanja trgovine narkoticima, s obzirom da sredstva dobijena iz takvih kriminalnih aktivnosti predstavljaju realnu ekonomsku moć za delovanje organizovanih kriminalnih grupa.\nSavet je ukazao i na potrebu da se sa posebnim senzibilitetom preduzmu aktivnosti na eliminisanju “slabih mjesta” unutar institucija sistema, koja se pokušavaju zloupotrebiti za ostvarivanje kriminalnih ciljeva.\nUsvojena je i informacija o merama i aktivnostima na obezbeđenju državne granice i suzbijanju ilegalnih migracija, a Savet je konstatovao da je stanje na državnoj granici stabilno, kretanje migranata kontrolisano, te da ilegalne migracije u ovom trenutku ne predstavljaju pretnju za nacionalnu bezbednost i javni poredak.\nSavet je usvojio i Izveštaj o realizaciji Akcionog plana za implementaciju Strategije nacionalne bezbednosti Crne Gore 2018-2020 za 2018. godinu i konstatovalo odličan stepen realizacije planiranih mera u pomenutoj godini.


Stari BMW E39 M5 prodat za gotovo 168.000 evra - Muški magazin - trendovi, fitness, lifestyle, saveti, devojke...\nE39 M5 predstavlja jednu od najboljih mašina koje je kompanija BMW ikada kreirala, toliko kvalitetnu da i po današnjim standardima stoji kao solidan sportski sedan...\nSa svim tim na umu, ne predstavlja nikakvo iznenađenje što su određeni ljudi spremni da plate velike sume novca za pojedine modele u dobrom stanju. Međutim, jedan primerak je nedavno prodat za 199.990 dolara, što predstavlja potpuno novi nivo za ovu liniju.\nAutomobil je bio listovan na prodaji u Enthusiast Auto Group predstavništvu, specijalizovanom za BMW M automobile. Sve do sada, ova mašina imala je samo jednog vlasnika, poznatog džez pijanistu, koji ju je prema navodima toliko malo vozio da je prilikom stizanja u predstavništvo imala svega 3.157 pređenih milja na odometru i svoje originalne gume. EAG kuća takođe je pružila ovom M5 opsežnu korekciju boje, temeljan pregled enterijera i mehanike, kako bi osigurala da sledeći vlasnik kupi automobil u gotovo muzejskom stanju.\nOvaj model je otišao novom vlasniku za gotovo 200.000 dolara pre svega zato što je veoma redak i u odličnom stanju. Ova M5 mašina dolazi iz 2003. godine i predstavlja poslednji model E39 generacije koja je isporučila iskonske sportske sedan modele na najbolji način, ali takođe iz jedne od najmanjih proizvodnih serija bilo koje godine. Štaviše, većina ljudi koja je kupovala ove automobile nije ih tretirala kao kolekcionarske predmete, tako da je svega nekoliko na svetu ostalo u solidnom stanju, kamoli u salonskom izdanju kao što je to slučaj sa ovim.


ULAGANJE U INVESTICIONE FONDOVE ISPLATIVIJE OD BANKARSKE ŠTEDNJE Kako na ovaj način možete da investirate svoj novac - Biznis.rs\nULAGANJE U INVESTICIONE FONDOVE ISPLATIVIJE OD BANKARSKE ŠTEDNJE Kako na ovaj način možete da investirate svoj novac\n16.12.2020 11:16 Autor: Marija Jovanović 1\nKriza izazvana pandemijom korona virusa negativno je uticala na globalno finansijsko trzište, pa tako i na domaću fondovsku industriju. Ipak, ohrabrujući je podatak da...\nKriza izazvana pandemijom korona virusa negativno je uticala na globalno finansijsko trzište, pa tako i na domaću fondovsku industriju. Ipak, ohrabrujući je podatak da je uprkos jednoj od najvećih svetskih kriza, imovina pod upravljanjem otvorenih investicionih fondova u Srbiji, početkom decembra, prvi put dostigla vrednost veću od 400 miliona evra, odnosno rast od oko sedam odsto u poređenju sa početkom godine, kaže za Biznis.rs Srđan Maletić, direktor Društva za upravljanje otvorenim investicionim fondom sa javnom ponudom Intesa Invest ad Beograd.\nImajući u vidu da se globalna ekonomija već duži period nalazi u okruženju rekordno niskih kamatnih stopa, gde će ovakva situacija biti dodatno produžena usled podsticajnih fiskalnih i monetarnih mera, radi ublažavanja negativnih efekata Covid-19 krize, sve više klijenata, i fizičkih i pravnih lica, se interesuje za plasiranje viška svojih sredstava kroz investicione fondove, objašnjava naš sagovornik.\nFoto: Intesa Invest\n„Društvo za upravljanje Intesa Invest ad Beograd je za nešto više od dve godine operativnog rada zadobilo veliko poverenje svojih klijenata što je rezultiralo činjenicom da ukupna imovina fondova pod upravljanjem Društva iznosi više od 106 miliona evra, odnosno da je tržišno učešće oko 27 odsto. Procentualni rast imovine pod upravljanjem Intesa Invest ad Beograd je od početka 2020. godine iznosio gotovo 50 odsto, što dovoljno govori o interesovanju naših klijenata za ovakvu vrstu ulaganja“, naglašava Maletić.\nKada je reč o ulaganju, bitno je istaći da postoje različite vrste otvorenih investicionih fondova, koji shodno tome ulažu u različite finansijske instrumente i posledično imaju drugačiji odnos očekivanog prinosa i nivoa rizika koje takvo ulaganje nosi sa sobom, objašnjava direktor Intesa Invest. Prema njegovim rečima, osnovne prednosti ulaganja u otvorene investicione fondove, pre svega, u poređenju sa bankarskim depozitima su:\nOčekivani prinos koji je obično viši od uobičajenog vida štednje, bankarskih depozita, a koji najviše zavisi od vrste fonda, investicionog cilja i očekivanog perioda ulaganja.\nProfesionalno upravljanje imovinom za koje su zaduženi stručnjaci iz ove oblasti.\nUlaganjem u investicioni fond koji potom difersifikacijom, odnosno ulaganjem imovine u različite finansijske instrumente svodi nivo rizika na najmanju moguću meru shodno očekivanom prinosu, imate mogućnost da odaberete fond koji najbolje odgovara vašim potrebama.\nMogućnost da se u bilo kom trenutku povuku uložena sredstva, delimično ili u celosti, bez gubitka, do tada ostvarenog prinosa. To znači da ulagači svoj novac nisu zarobili i da mogu da ga dobiju u svakom trenutku i u istoj valuti u kojoj su uplaćivali sredstva, čak i u onim iznenadnim situacijama koje život može da priredi.\n„Svaki potencijalni ulagač bi trebalo da razmisli koji cilj ili očekivani prinos želi da ostvari, u kom periodu, kao i koliki rizik je spreman da preuzme da bi sa većom izvesnošću ostvario zacrtani investicioni cilj. Portfolio menadžer fonda sprovodi unapred definisanu investicionu politiku svakog fonda pod upravljanjem i donosi odgovarajuće odluke o pojedinačnim ulaganjima„, napominje Maletić.\nKako objašnjava, iako krize na finansijskim tržištima nisu neuobičajena pojava, čak i u takvom okruženju otvoreni investicioni fondovi imaju svoje prednosti jer u skladu sa svojom investicionom politikom smanjuju nivo rizika za dati očekivani prinos fonda u preporučenom perodu ulaganja.\n„Drugim rečima, ukoliko se ulagač opredeli za fond u skladu sa svojim afinitetima i ispoštuje preporučeni period ulaganja, velika je verovatnoća da će očekivani prinos biti i ostvaren“, zaključuje naš sagovornik.\nINVESTICIONI FONDOVI SRBIJA ULAGANJE\nULAGANJE U INVESTICIONE FONDOVE DONOSI SIGURNOST I VEĆI PRINOS Investitor na…\n16.12.2020 #1 Author


Nove investicije Atlantic Grupe - Beograd dobija još jednu fabriku "smokija" - Pluton Logistics\nAtlantic Grupa planira izgradnju nove fabrike „smokija“ u Beogradu, najavio je predsednik Uprave Emil Tedeski na svečanosti povodom potpisivanja ugovora o produžetku saradnje Arene i kompanije Atlantic Štark u sredu (11. maja 2022. godine).\nTedeski je podsetio da je Štark, izvorno srpski brend, od 2010. u vlasništvu Atlantic Grupe.\nDanas se Štark proizvodi izvoze u 40 zemalja sveta, a „smoki“ će dobiti i novu fabriku u Ulici Peke Dapčevića, rekao je Tedeski.\nŠtark je brend koji se jako dobro razvija i širi na nemačko, austrijsko i švajcarsko tržište. Od 2020, zaključno sa 2025. godinom, ukupne kapitalne investicije kompanije Atlantic iznosiće više od 80 miliona evra, a do danas je investirano već pola te sume, dodao je.\nKako se navodi na zvaničnom sajtu Grada, ugovor o produžetku saradnje Arene i Atlantic Štarka potpisali su Goran Grbović, direktor Arene i Neven Vranković, potpredsednik Atlantik Grupe za korporativne aktivnosti. Događaju su prisustvovali i Emil Tedeski, predsednik Uprave Atlantic Grupe, Zoran Daljević, direktor predstavništva Atlantic Grupe za Srbiju i Marko Njavro, generalni direktor Atlantic Štarka, kao i zamenik gradonačelnika Beograda Goran Vesić.\n– Produžetkom saradnje sa Arenom i izgradnjom nove fabrike kompanija pokazuje da ostaje privržena Beogradu, što je za nas najvažnije – kazao je Vesić.\n← IWIS nastavlja ulaganja u Fabriku izolacionih materijala u Kanjiži\nKontrola cisterni koje dolaze iz Crne Gore u Srbiju →


EU i Kina postigli dugo čekani investicioni dogovor - Svet - Dnevni list Danas\nPočetna » Svet » EU i Kina postigli dugo čekani investicioni dogovor\nU vreme zabrinutosti mnogih zbog stanja ljudskih prava u Kini, EU je saopštila da su sedmogodišnji pregovori Brisela i Pekinga zaključeni „u načelu“ tokom video konferencije Sija, predsednice Evropske komisije Ursule fon der Lajen i predsednika Evropskog saveta Šarla Mišela.\nFon der Lajen je rekla da je EU „otvorena za poslove, ali privržena reciprocitetu, jednakim tržišnim uslovima i vrednostima“.\nDogovor je, prema EU, postignut nakon što se Kina obavezala da ratifikuje pravila Međunarodne organizacije rada o prinudnom radu.\nEU je juče izrazila zabrinutost zbog „ograničenja slobode izražavanja i pristupa informacijama, zastraživanja i nadzora novinara, kao i zbog hapšenja, sudjenja i osudjujućih presuda braniocima ljudskih prava, advokatima i intelektualcima u Kini“.\nMedjutim, dogovor ima potencijal da stvori tenzije sa administracijom novoizabranog predsednika SAD Džozefa Bajdena, svega nekoliko nedelja nakon što je EU predložila da se transatlantski dijalog pozabavi „strateškim izazovom koji predstavlja sve veće samopouzdanje Kine“ u medjunarodnoj areni.\nJedno reagovanje na “EU i Kina postigli dugo čekani investicioni dogovor”\n30. decembra 2020. u 17.35\nLjudska prava u kini i komunizmu ne postoje jer su to demonski rezimi.


Đurić: DS S potvrdila svoju bezidejnost i intertnost\nTanjug 6. avgusta 2018. 13:00\nBEOGRAD – Potpredsdednik SNS Marko Đurić izjavio je danas da je Demokratska stranka Srbije, uz „tradicionalne pozive na nečinjenje“ i odsustvo svakog osećaja za realnost, po ko zna koji put potvrdila svoju bezidejnost i inertnost i danas „uhvatila u kolo“ sa saučesnicima u razbijanju sopstvene države.\nĐurić je, u pisanoj izjavi, povodom odluke DS S da raskine koalicije na lokalnom nivou sa SNS, jer se ne slažu sa politkom prema KiM, naveo i da su opsednutost Aleksandrom Vučićem i mržnja prema predsedniku Srbije jedini politički program „froncli Demokratske stranke Srbije“.\n„Nadaju se valjda u DS S-u da su i građani Srbije zaboravili da su oni glavni krivci za razbijanje države, da je upravo njihovo nečinjenje dok su bili na vlasti dovelo do toga da se Crna Gora odvoji od Srbije, a da Priština u međunarodnoj zajednici stekne ključnu podršku za jednostrano proglašenje nezavisnosti“, rekao je Đurić.\nOcenjuje da je besramno i nemoralno da stranka, koja je „zajedno sa svojim tadašnjim koaliconim partnerima i tajkunima iz DOS-a“, odgovorna za raspad države, danas nekome deli patriotske lekcije, pogotovo ako se one odnose na gubitničku i populističku politiku zamrzavanja konflikta, zabijanja glave u pesak i čekanja da se problemi reše sami od sebe.\n„Plitkoumnost njihove politike pokazuje i činjenica da se i danas DS S uhvatio u kolo sa saučesnicima u razbijanju sopstvene države, sa onima koji su između centralne Srbije i KiM instalirali administrativne prelaze, doveli Euleks i potpisali niz, za Srbe štetnih, sporazuma, sa onima koji su dobili status heroja u Prištini, jer su zatražili pogubno mišljenje MSP i izmestili odbranu KiM iz UN u EU“, kaže Đurić.\nNa taj način je, prema njegovim rečima, DS S dala jasnu podršku daljoj razgradnji sopstvene države i slabljenju pregovaračke pozicije Srbije, u trenutku kada predsednik čini sve što može kako bi se došlo do održivog i kompromisnog rešenja za Kosovo i Metohiju, kojim bi se obezbedio dugoročni mir i ekonomski prosperitet Srbije.\n„A šta drugo i očekivati od onih čija je jedina politika opsesija Vučićem i otvorene pretnje vešanjem na terazijskim banderama?“, dodao je Đurić.\n„Ali, na sreću, poverenje koje oni imaju u Srbiji svodi se na nivo statističke greške. Znaju građani naše zemlje, a pogotovo Srbi u južnoj pokrajini, da u politici DS S-a nema ni malo ozbiljnosti, ni državotvorne sposobnosti i pamte koliko su toga pogubnog učinili na štetu državnih i nacionalnih interesa i zato im nikada više neće dati priliku da vode Srbiju“, zaključio je Đurić.\nHocete li sada vrsiti ‘prekomponavanje“(Vas omiljeni nacin) vlasti kupovinom opstinskih odbor DSS-a kako bi ste opstali na vlasti sto je Vas jedini cilj i moto.


Agencije za sajber bezbednost zemalja članica alijanse „Pet očiju” („Five Eyes”), Australije, Kanade, Novog Zelanda, Velike Britanije i SAD, objavile su zajedničko savetodavno upozorenje da ruska vlada razmatra opcije za sajber napade na kritičnu infrastrukturu.\nIza ovog upozorenja stoje Americka Agencija za Sajber bezbednost i bezbednost infrastrukture, FBI, Americka Agencija za nacionalnu bezbednost (NSA), australijski Centar za Sajber bezbednost, kanadski Centar za Sajber bezbednost, Nacionalni centar za Sajber bezbednost Novog Zelanda, Britanski Nacionalni centar za Sajber bezbednost i Nacionalna agencija za kriminal.\n„Ruska invazija na Ukrajinu mogla bi da izloži organizacije unutar i izvan regiona povećanoj zlonamernoj sajber aktivnosti. Ova aktivnost može se desiti kao odgovor na neviđene ekonomske troškove nametnute Rusiji, kao i materijalnu podršku koju pružaju Sjedinjene Države i američki saveznici i partneri”, navodi se u upozorenju.\nPre ovog, američka vlada je samostalno izdala još jedno upozorenje o hakerima iza kojih stoje države koji primenjuju zlonamerni softver za održavanje pristupa industrijskim kontrolnim sistemima (ICS) I uređajima za nadzor i prikupljanje podataka (SCADA).\nTokom prethodna dva meseca Ukrajina je bila na udaru munjevitih hakerskih napada, od DDoS-Napada tun napada destruktivnim malverima na vladine i infrastrukturne subjekte.\nU upozorenju koalicije Pet očiju navodi se da hakeri koje sponzoriše Rusija mogu da kompromituju IT mreže, da obezbede dugoročno prisustvo na mrežama, kradu osetljive podatke, i sabotiraju industrijske kontrolne sisteme.\nU upozorenju se podseća da su neke kriminalne grupe nedavno javno obećale podršku ruskoj vladi u svetlu njene invazije na Ukrajinu. Ove grupe zapretile su sajber napadima protiv zemalja i organizacija koje pružaju materijalnu podršku Ukrajini.\nMeine Grupama koje su se Pridružile ruskoj vladi su The CoomingProject, Killnet, Mummy Spider, Salty Spider, Scully Spider, Smokey Spider, Wizard Spider und Xaknet Team. Sajber kriminalci iz Ransomware grupe Conti (Zauberspinne) čak su javno obećali podršku ruskoj vladi.\nOd početka invazije na Ukrajinu, agencije za sajber bezbednost zemalja koalicije Pet očiju su otkrile zlonamerne sajber operacije protiv IT mreža iza kojih stoje različiti ruski državni subjekti. To uključuje rusku Federalnu službu bezbednosti (FSB), uključujući FSB-ov Centar 16 i Centar 18, rusku Spoljnu obaveštajnu službu, Glavnu obaveštajnu upravu ruskog Generalštaba, Glavni centar specijalnih tehnologija GRU.\nSlužbe za Sajber bezbednost koalicije Pet očiju pozvale su ein Koji su zaduženi za zaštitu mreža kritične infrastrukture da se pripreme za potencijalne Sajber pretnje, uključujući destruktivne malvere, Ransomware, DDoS napade i Sajber špijunažu, tako što će ojačati svoju Sajber odbranu i pojačati napore za identifikovanje indikatora zlonamerne aktivnosti.\nMere predostrožnosti Koje su preporučile agencije uključuju na prvom mestu ažuriranje softvera, uključujući operativne sisteme, aplikacije i Firmware, primenu višefaktorske autentifikacije i jakih lozinki, obezbeđivanje obuke za podizanje svesti krajnjih korisnika i zaštita i nadzor RDP-a (Remote Desktop Protocol) kao jednog od najčešćih inicijalnih vektora infekcije ransomwareom.\nPre ovog upozorenja, američki predsednik Džo Bajden je pozvao lokalne organizacije da pojačaju svoje napore u sajber odbrani jer, prema njegovim rečima, Rusija razmišlja o sprovođenju sajber napada u znak odmazde za sankcije uvedene zemlji zbog njene invazije na Ukrajinu.\n„To je deo ruskog plana igre“, rekao je tada Bajden. „Moja administracija ponavlja ta upozorenja zasnovana na obaveštajnim podacima da ruska vlada istražuje opcije za potencijalne sajber napade.“


Skandalozan komentar Gradske televizije Podgorice: Pravoslavne vjernike optužili za ubistva i nasilje - 24.10.2021, Sputnik Srbija\nSkandalozan komentar Gradske televizije Podgorice: Pravoslavne vjernike optužili za ubistva i nasilje\nGradska televizija u Podgorici objavila je skandalozan komentar u kom se na najgori mogući način vređaju pravoslavni vjernici koji pripadaju Mitropoliji... 24.10.2021, Sputnik Srbija\nUvodnik subotnjeg dnevnika Gradske TV – Javnog servisa Glavnog grada građani u Crnoj Gori – dijeli se na društvenim mrežama uz kritikovanje uređivačke politike Javnog servisa Glavnog grada.Spikerka Dnevnika Mirki Dević na Gradskoj TV, čitajući tekst sa takozvanog „idiota”, targetirala je vjernike SPC, odnosno Mitropolije Crnogorsko-primorske kao „saučesnike” u ubistvu Ljubiše Mrdaka u Nikšiću, dok je od razbojnika branio novac namijenjen penzijama.Ona je u svom komentaru na najprizemniji način, koji je toliko grub da ne zaslužuje ni da bude objavljen u cijelosti, poistovjetila dvojicu uhapšenih sa svim vjernicima SPC u Crnoj Gori i učesnicima litija, te pravoslavne vjernike dovela u vezu sa ubistvima, pljačkama, kamatašenjem, ratnim huškanjem...Politikokolog Feđa Pavlović je za Sputnjik komentarisao na sledeći način prilog na Gradskoj televiziji.„Iskoristio bih priliku da ukažem na jedan podatak koji bi podgoričkim poreskim obveznicima mogao biti interesantan. Naime, prema Pravilniku o sistematizaciji koji je usvojen 31. maja ove godine, novoosnovana RTV Podgorica ima 68 zaposlenih, čije se zarade, razumije se, isplaćuju iz gradskog budžeta. Poređenja radi u Službi zaštite i spašavanje Glavnog grada zaposleno je ukupno 72 vatrogasaca, uključujući komandira Službe, rukovodioca i dvojicu šefova. Pa nek nam naredni požar na Gorici ugase novinari RTV Podgorica“, komentarisao je Pavlović ironično za Sputnjik izjavu na Dnevniku Gradske televizije.Slaven Radunović, funkcioner DF-a je komentarisao da su „ova televizija i njen dnevnik slika i prilika boraca za ’zavrtanje‘ Crne Gore na pravi put”.„Ovako Darko Šuković, Ivan Vuković i kompanija pravdaju trošenje novca svih građana Podgorice, namijenjen pružanju servisnih informacija. Nadam se da će reagovati neke od nevladinih organizacija koje se bave ovakvim primjerima fašizma i primitivizma finansiranog javnog servisa. Ne samo reagovati, već isto prijaviti nadležnom organu. Jer, zar ne, to im je posao”, istakao je Radunović uvodni tekst subotnjeg Dnevnika Gradske televizije i dodao „naš posao, nas koji se bavimo politikom, jeste da ove relikte 1948. pobrišemo s političke scene i gurnemo u istoriju, sve sa omiljenim im Brozom, Đilasom, Jovom Kapičićem i Veljkom Milatovićem”.\n© Sputnik / Radoje PantovićJoanikije i Porfirije stigli u Podgoricu\nGradska televizija u Podgorici objavila je skandalozan komentar u kom se na najgori mogući način vređaju pravoslavni vjernici koji pripadaju Mitropoliji crnogorsko-primorskoj i optužuju za pljačke i ubistva.\nUvodnik subotnjeg dnevnika Gradske TV – Javnog servisa Glavnog grada građani u Crnoj Gori – dijeli se na društvenim mrežama uz kritikovanje uređivačke politike Javnog servisa Glavnog grada.\nSpikerka Dnevnika Mirki Dević na Gradskoj TV, čitajući tekst sa takozvanog „idiota”, targetirala je vjernike SPC, odnosno Mitropolije Crnogorsko-primorske kao „saučesnike” u ubistvu Ljubiše Mrdaka u Nikšiću, dok je od razbojnika branio novac namijenjen penzijama.\nOna je u svom komentaru na najprizemniji način, koji je toliko grub da ne zaslužuje ni da bude objavljen u cijelosti, poistovjetila dvojicu uhapšenih sa svim vjernicima SPC u Crnoj Gori i učesnicima litija, te pravoslavne vjernike dovela u vezu sa ubistvima, pljačkama, kamatašenjem, ratnim huškanjem...\nPolitikokolog Feđa Pavlović je za Sputnjik komentarisao na sledeći način prilog na Gradskoj televiziji.\n„Iskoristio bih priliku da ukažem na jedan podatak koji bi podgoričkim poreskim obveznicima mogao biti interesantan. Naime, prema Pravilniku o sistematizaciji koji je usvojen 31. maja ove godine, novoosnovana RTV Podgorica ima 68 zaposlenih, čije se zarade, razumije se, isplaćuju iz gradskog budžeta. Poređenja radi u Službi zaštite i spašavanje Glavnog grada zaposleno je ukupno 72 vatrogasaca, uključujući komandira Službe, rukovodioca i dvojicu šefova. Pa nek nam naredni požar na Gorici ugase novinari RTV Podgorica“, komentarisao je Pavlović ironično za Sputnjik izjavu na Dnevniku Gradske televizije.\nSlaven Radunović, funkcioner DF-a je komentarisao da su „ova televizija i njen dnevnik slika i prilika boraca za ’zavrtanje‘ Crne Gore na pravi put”.\n„Ovako Darko Šuković, Ivan Vuković i kompanija pravdaju trošenje novca svih građana Podgorice, namijenjen pružanju servisnih informacija. Nadam se da će reagovati neke od nevladinih organizacija koje se bave ovakvim primjerima fašizma i primitivizma finansiranog javnog servisa. Ne samo reagovati, već isto prijaviti nadležnom organu. Jer, zar ne, to im je posao”, istakao je Radunović uvodni tekst subotnjeg Dnevnika Gradske televizije i dodao „naš posao, nas koji se bavimo politikom, jeste da ove relikte 1948. pobrišemo s političke scene i gurnemo u istoriju, sve sa omiljenim im Brozom, Đilasom, Jovom Kapičićem i Veljkom Milatovićem”.


Cvijanović: Srpska posjeduje sjajan ljudski potencijal bez kojeg nema održivog razvoja | Prijedor24.com - Više od informacije!\nPočetna Politika Cvijanović: Srpska posjeduje sjajan ljudski potencijal bez kojeg nema održivog razvoja\nPredsjednik Republike Srpske Željka Cvijanović je istakla da je Međunarodni forum inovacija u Jerusalimu odlična prilika za sve da se vidi kako mogu da udruže svoje napore, znanje i iskustvo kako bi uspješnije odgovorili na izazove budućnosti – kao što su bolja ekonomija, bolji razvoj, bezbjednost i bolja socijalna kohezija.\n“Zadovoljstvo mi je što sam danas ovdje i što imam priliku da zajedno sa ostalim cijenjenim učesnicima i gostima razgovaram o globalnim trendovima iz oblasti inovacija i novih tehnologija”, rekla je Cvijanovićeva u obraćanju na Međunarodnom forumu inovacija u Jerusalimu ističući da je to dobra prilika da na ovom važnom mjestu predstavi iskustva i potencijale Republike Srpske.\nOna je istakla da inovacije i nove tehnologije predstavljaju ekonomsku granu 21. vijeka, te da je to nešto što su već svi naučili, svjesni da će od prilagođavanja savremenim trendovima u ovoj oblasti zavisiti ako ne i sam opstanak, onda svakako uspješan i održiv razvoj svake pojedinačne države ili zajednice.\n“Za razliku od 20. vijeka, koji je dobrim dijelom bio vijek ubrzane eksploatacije resursa i na tome zasnovanog razvoja, posljednjih decenija jasno vidimo kako se težište sve više pomjera ka znanju i inteligenciji kao ljudskom resursu koji je, za razliku od prirodnih, nepresušan i neprolazan. Upravo tu možemo vidjeti veliku razvojnu šansu relativno malih zemalja i zajednica, kao što je to slučaj i sa Republikom Srpskom”, naglasila je predsjednik Srpske.\nIako ne posjeduju velike teritorije i ne obiluju prirodnim resursima poput nekih većih država, Cvijanovićeva je istakla da Republika Srpska posjeduje sjajan ljudski potencijal, najvažniji resurs današnjice, bez kojeg nema ni inovacija, ni novih tehnologija, a samim tim ni dugoročno održivog privrednog razvoja.\n“Naravno, zadatak institucija jeste da to prepoznaju i da obezbijede adekvatne uslove i podsticajno okruženje za naučnotehnološki progres i razvoj novih ideja. Da bismo ispunili ove uslove, prije nekoliko godina smo reorganizovali našu Vladu i formirali Ministarstvo za naučnotehnološki razvoj, visoko obrazovanje i informaciono društvo. Praktično smo na jednom mjestu spojili one resore koji su ključni za podsticanje inovacija i privrednog razvoja kroz upotrebu novih tehnologija”, naglasila je Cvijanovićeva.\nOna je naglasila da, u skladu sa potrebama društva, jedan od primarnih ciljeva Ministarstva jeste usklađivanje obrazovne politike sa potrebama tržišta rada, kao i sa globalnim tehnološkim trendovima.\nPrema njenim riječima, to podrazumijeva stalno prilagođavanje i sprovođenje reformi obrazovnog sistema koje su kratkoročno bolne, ali svakako dugoročno neizbježne i korisne.\n“Potpuno smo svjesni potrebe da se kroz modernizovani proces obrazovanja mladi pripremaju za kontinuirano sticanje znanja i vještina, znajući da će neki od postojećih poslova biti zamijenjeni novim koji će se u međuvremenu pojaviti. To praktično znači da će oni koji tek postaju školarci raditi neke poslove koji u ovom trenutku ne postoje i koji se ne nalaze na današnjem tržištu rada”, pojasnila je Cvijanovićeva.\nOna je dodala da je Republika Srpska, s ciljem podsticanja novih ideja i inovativnih aktivnosti, pokrenula nekoliko projekata.\n“Jedan od glavnih projekata jeste izgradnja prvog Naučno-tehnološkog parka u Banjaluci, glavnom gradu Republike Srpske, gdje tamošnji Univerzitet dobija centralnu lokaciju na kojoj će se okupljati studenti, istraživači, mladi naučnici i preduzetnici. Ovo treba da postane pokretač poslovnog društva i razvoja savremenog preduzetništva zasnovanog i vođenog na znanju i novim tehnologijama”, naglasila je predsjednik Republike.\nPored toga, podsjetila je ona, u maju ove godine potpisan je Memorandum o razumijevanju sa partnerima iz Izraela s ciljem uspostavljanja Sajber akademije, u okviru koje će studenti iz Republike Srpske biti obučavani za sticanje znanja i vještina iz oblasti kibernetičke bezbjednosti.\n“Značaj ovog projekta je u potpunosti opravdan s obzirom na to da statistike pokazuju da je u ovoj godini na globalnom nivou nedostajalo oko 3,5 miliona stručnjaka iz oblasti kibernetičke bezbjednosti, dok na jedinstvenom digitalnom tržištu Evropske unije još nedostaje 400.000 stručnjaka”, pojasnila je Cvijanovićeva.\nOna je ukazala da je održavanje regionalne političke stabilnosti jedan od preduslova za ekonomski razvoj Zapadnog Balkana.\n“Sve aktivnosti o kojima danas razgovaramo zahtijevaju umrežavanje, interakciju, saradnju i razmjenu znanja, kako na regionalnom tako i na globalnom nivou. Stoga, jedan od prioriteta je da institucije Republike Srpske uživaju u efektima nesmetane saradnje i čvršćih ekonomskih veza unutar BiH i sa nama susjednim zemljama”, ocijenila je Cvijanovićeva.\nOna je navela da su sve ove zemlje na putu ka Evropskoj uniji, iako su nejednako udaljene od cilja da postanu zemlje članice.\n“Istovremeno, zalažemo se za jaču ekonomsku integraciju Zapadnog Balkana, koji je najbrže rastući region u Evropi. Sa trenutnom stopom rasta, našim potencijalom i kapacitetima u energetskom sektoru, rastućom turističkom industrijom, poboljšanom regionalnom infrastrukturom i mnogim drugim rastućim oblastima uključujući grane zasnovane na novim tehnologijama i inovacijama, privreda zemalja Zapadnog Balkana, koja obuhvata tržište od 20 miliona ljudi, mogla bi postati više nego dvostruko ili čak trostruko veća u narednih deset godina”, istakla je predsjednik Republike Srpske.\nStoga, naglasila je ona, regionalne inicijative kao što su Mini Šengen ili “Otvoreni Balkan” samo će doprinijeti regionalnoj snazi, te značajno doprinijeti ekonomskom rastu i razvoju svake zemlje u regionu.\n“Zato se nadam da nećemo propustiti priliku i dozvoliti da nas neka politička kratkovidost spriječi da isto i ostvarimo. Mislim da je za nas važno da svim potencijalnim investitorima i partnerima iz cijelog svijeta ukažemo na ove činjenice. Ovo je najbolji način da se postepeno dekonstruiše stereotipni imidž Balkana kao trajno nestabilnog regiona neprivlačnog za strane investitore”, rekla je Cvijanovićeva u obraćanju na Forumu u Jerusalimu.\nOna je ocijenila da je mnogo posla pred svima i da ništa nije unaprijed zadato.\n“Od naše sposobnosti da se nosimo sa izazovima i predrasudama, te da uhvatimo korak sa savremenim ekonomskim trendovima, zavisiće dugoročan razvoj i ekonomska budućnost svih naših zemalja u regionu. Vjerujem da smo lekcije iz teške prošlosti naučili i da ćemo zajedno nastaviti da gradimo bolju i uspješniju budućnost”, zaključila je Cvijanovićeva.\nOna je čestitala domaćinima i organizatorima na odličnoj organizaciji ovog sjajnog događaja i zahvalila što su uspjeli da okupe značajan broj učesnika što je bio veliki izazaov s obzirom na globalno složenu pandemijsku situaciju.\nU radu ovog međunarodnog forumu, između ostalih, učestvovali su ministar inovacija, nauke i tehnologija Izraela Orit Farkaš Hakoen, ministar odbrane Albanije Niko Peleši i bivši premijer Rumunije Viktor Ponta.\nCvijanovićeva posjetila sedmočlanu porodicu Jelisavac u Brezičanima\nDodik govorio o planu za Amerikanaca za njegovo uklanjanje: Rekli su Cvijanović da me izbaci iz igre


Odakle “Zavetnicima” 40.000 evra da postanu stranka\nDesničarska organizacija „Zavetnici“ ovih dana bi trebalo da se registruje kao nova politička stranka u Srbiji. Sakupljanje 10.000 potrebnih potpisa za osnivanje Srpske stranke Zavetnici je u toku. Za to vreme društvene mreže bruje kako u osnivanju ove stranke, zapravo učestvuje vladajuća partija – Srpska napredna stranka, prenosi N1.\nAko se opozicione stranke koje mesecima organizuju proteste u Srbiji i bojkotuju rad parlamenta, odluče i na bojkot izbora, osnivanje novih stranaka biračima bi moglo da stvori iluziju da opozicije ipak ima.\nU vreme autoritarnog režima Slobodana Miloševića devedesetih godina, vlast je pravila sopstvene „opozicione stranke“.\nZavetnici su rusofili, evroskeptici i protiv članstva Srbije u NATO, podseća N1. Sedam godina su bili pokret, sada žele da postanu stranka. “Želimo da pružimo ljudima alternativu – koji ne pronalaze sebe ni u vladajućoj strukturi, ali ni u Savezu za Srbiju kao opozicionom bloku”, kazala je Milica Đurđević Stamenkovski, portparolka Zavetnika.\nDa bi postali stranka treba im 10.000 potpisa. Tvrde da su, za nekoliko dana, uspeli da prikupe skoro sedam hiljada. Na društvenim mrežama pojavljuju se informacije da im u tome pomaže vladajuća Srpska napredna stranka. Te da članovi SNS-a, koji su zaposleni u javnim službama u Staroj Pazovi, Žitištu, Beloj Crkvi, Pančevu, Rumi danima odlaze kod notara i upisuju se kao osnivači Srpske stranke Zavetnici.\nNa pitanje ima li “problem s tim da neko bude član SNS-a i Zavetnika” Đurđević Stamenkovski je odgovorila negativno. „Nemam problem da neko bude član bilo koje stranke, nije reč o organizovanom skupljanju, prosto postoje ljudi koji na privatnoj liniji pripadaju nekim drugim strankama, a odazvali su se svojim komšijama koji vode odbor Zavetnika i pomogli da se taj proces privede kraju“.\nZavetnici navode da troškove potpisa, koji moraju biti overeni kod notara, pokrivaju sami. Overa potpisa kod notara je oko 500 dinara, tako da će Zavetnici overavanje 10.000 potpisa morati da plate više od 40 hiljada evra.\n“Jedna stranka koja ima jaku infrastrukturu, koja ima značajne resurse kao što je kod nas Srpska napredna stranka, na taj način može da stvara svoje partije satelite, i da zloupotrebljava zakon, jer je to zloupotreba prava pre nego kršenje prava”, kaže Vujo Ilić iz nevladine organizacije CRTA.\nNa parlamentarnim izborima 2016. Zavetnici su bili daleko od prelaska cenzusa, sa osvojenih manje od jedan odsto glasova. Slična situacija ponovila se i na lokalnim izborima u Beogradu, prošle godine, kada je za Zavetnike glasalo oko 5.000 Beograđana.